title: Oliomalli

text:
tai se voi olla tyhjä (eng. aggregation). Täysi neliö merkitsee voimakkaampaa sidontaa kuin tyhjä.
Viimeisenä ja analyysin kannalta vähäisimpänä on yleistys/erikoistus (periytyvyys).
Tällä rakenteella voidaan kuvata käsitteiden hierarkioita. Tällä rakenteella voidaan luokkakaavioon tuoda useita tarkkenevia abstraktiotasoja samaan kaavioon.


title: Oliomalli

text: Esimerkin kaaviossa on hyvin yleistä ajoneuvo käsitettä tarkennettu aliluokilla kuten auto ja polkupyörä. Tätä erikoistamista voidaan syventää niin syvälle kuin se on tarpeellista aina lisäämällä uusia aliluokkia. Tässä esimerkiksi polkupyörä on tarkennettu kilpa- ja retkipyöräksi.


title: Oliomalli

text: Liiketoiminnan abstrakteissa malleissa koko rakenteella on hyvin vähän oikeaa käytännöllistä käyttöä.


title: Oliomalli

text:
Tässä siis kaikki luokat luokitellaan neljään kategoriaan:
Tämän luokan oliot ovat tarkastelunäkökulmassa ja aikaikkunassa pysyviä – siis olemassa ennen tarkastelun alkua ja jäävät olemaan sen loputtua. Tyypillisiä esimerkkejä kaikki todellisuuden konkreettisia asioita edustavat luokat kuten: Auto, Henkilö, Tuoli, Yritys jne.


title: Oliomalli

text: Tämän luokan oliot antavat tyypillisesti jollekin pysyvän luokan oliolle roolin jossain tapahtumassa. Esimerkkejä: oikeudenkäynnissä on läsnä, joukko henkilöluokan oliota, joilla kuitenkin on eri roolit: syytetty, tuomari, asianajaja, syyttäjä, kantaja, todistaja jne.


title: Oliomalli

text: Tämän luokan oliot ovat kuvauksia jostain muusta. Keittokirjan resepti on kuvaus ruokalajista, näytelmän käsikirjoitus on kuvaus näytelmätapahtumasta, nuotit on kuvaus musiikkiesityksestä.


title: Oliomalli

text: Tämän luokan oliot ovat olioiksi muutettuja tapahtumia – siis ajanjaksoja joilla on alku tai loppu. Esimerkkejä: kokous, liikenneonnettomuus, reittilento, häät, juhla, verovuosi, mansikka-aika. Kaikilla tapahtumaluokan olioilla on siis aina kaksi attribuuttia: alkuaika ja loppuaika. (sovittaessa nämä voidaan jättää kirjaamatta, jolloin pelkän värin perusteella tämä tiedetään).


title: Oliomalli

text: Pulmana näissä –kuten kaikessa abstraktioissa – on joidenkin tapausten kohdalla vaikeus päättää mihin kategoriaan se kuuluu. Silloin tulee vaan valita ”paras” kompromissi.


title: Oliomalli

text: Kirja: Java Modeling In Color With UML: Enterprise Components and Process


title: Oliomalli

text: Yhteistoimintakaaviot vastaavat pitkälti oliomaailmassa käyttötilanteen esimerkkiä (skenaariota). Yhteistoimintakaavio (collaboration diagram) koostuu siis oliota kuvaavista suorakaiteista. Kustakin kaavion oliosta ilmoitetaan se identiteetin lisäksi se luokka, johon olio kuuluu. Yhteistoimintakaavion tarkoituksena on kuvata olioiden viestinvaihtoon perustuva yhteistoiminta. Tässä UML2:ssa asia on ymmärretty väärin ja siellä puhutaan pelkästään vuorovaikutuksesta (communucation)! Kyseessä on kuitenkin siis aito yhteistyö, jonka avulla kaavion oliot yhdessä saavat aikaan halutun lopputuloksen. Kaaviossa esitetään olioiden toisilleen lähettämät viestit. Viestit numeroidaan, jotta niiden ajallinen lähettämisjärjestys (siis ajan kulku) näkyy kaaviossa. Kaavion tehtävä ei siis ole kuvata viestejä vaan epäsuorasti viestin avulla olioyhteisön toiminta –yhteistyö.


title: Oliomalli

text: Teknisesti tällainen malli koostuu joukosta kaaviota. Yhdestä luokkamallista (joka pyritään piirtämään yhteen luokkakaavioon) ja 1 – 15 yhteistoimintakaaviosta, joissa esimerkein esitetään liiketoiminnan keskeisimmän ydintoiminnon abstraktisti.


title: Oliomalli

text:
Mallin keskeisin tavoite on antaa liiketoiminnan varsin abstrakti simulaatiomalli, joka selittää kohdealueen rakenteen ja toiminnan valitulla yksityiskohtaisuuden tasolla. Näin varmistutaan siitä, että mallin koko ja sen seurauksena kompleksisuus eivät kasva käyttökelvottomiksi vaan tätä kompleksisuutta hallitaan. "( kts. Stuart Kauffman:.”At home in the universe” ja NK-kompleksisuus)"
Luokkamalli antaa kohdetodellisuuden rakenteellisen kuvan, joissa kuitenkin tulee näkyä luokan keskeiset liiketoimintapalvelut. Nämä yhdistyvät yhteistoimintakaavioiden viesteihin. Näin oliomalli on aina kokonainen maailman simulaatiomalli ja kuvaa abstraktisti mutta täydellisesti koko kohdetodellisuuden (sekä rakenteen että toiminnan). Toisaalta olioparadigma on uloin ja kokonaisvaltainen lähestymistapa. Kun toiminta kuvataan olioiden välisenä yhteistoimintana, sitä oikeastaan voi (ainakaan tarvitse) kuvat enää millään muulla tavoin. Näin funktionaalinen dekompositio ja olioiden yhteistoiminta ovat toisensa poissulkevia esitystapoja.
Liiketoimintamallien keskeisenä voimavarana on olioitetut tapahtumat (kts. ed. värikoodaus).Liiketoiminnan abstraktissa mallissa periytyvyydelle on harvoin oikeata käyttöä ja usein miten liiketoimintamallissa on tyypillisesti 0 – 3 käyttökelpoista periytyvyysrakennetta.


title: Real Murcia

text: Real Murcia Club de Fútbol on espanjalainen jalkapalloseura Murcian kaupungista. Seuran edustusjoukkue pelaa Espanjan kolmanneksi korkeimmalla sarjatasolla Segunda División B:ssä.


title: Real Murcia

text: Seura perustettiin vuonna 1908 nimellä Murcia Club de Fútbol. Kauden 1922–1923 aikana kuningas Alfonso XIII myönsi sille tittelin Real (). Kaudeksi 1940–1941 seura nousi ensimmäistä kertaa Espanjan korkeimmalle sarjatasolle Primera Divisióniin, ja on sittemmin pelannut sarjassa kaikkiaan 18 kautta. Segunda Divisiónissa Real Murcia on pelannut 50 kautta, enemmän kuin mikään muu seura. Seuralla on myös eniten Segunda Divisiónin voittoja (kahdeksan) ja sarjanousuja Primera Divisióniin (yksitoista).


title: Real Murcia

text: Real Murcian kotipeliasu muodostuu punaisesta paidasta, valkoisista housuista ja punaisista sukista. Seuran kotistadionina toimii vuonna 2006 valmistunut, 33 045 -paikkainen Nueva Condomina.


title: Maserati 4CLT L4C

text: Maserati 4CLT L4C oli Maseratin Formula 1 -sarjassa käyttämä moottori. Moottoria käytettiin kaikkiaan viidessä autossa mallinimiltään:Maserati 4CL, Maserati 4CLT, Maserati 4CLT-48, Maserati 4CLT-49 ja Maserati 4CLT-50. Myös viisi tallia käytti autoissaan tätä moottoria; Officine Alfieri Maserati, Enrico Platé, Scuderia Ambrosiana, Scuderia Achille Varzi, Automovil Club Argentina ja Scuderia Milano.


title: Lounaan rintama

text: Lounaan rintama oli Puna-armeijan toisen maailmansodan rintama, joka muodostettiin 22. kesäkuuta 1941 Kiovan erityissotilaspiiristä. Se uudelleennimettiin 12. heinäkuuta 1942 Stalingradin rintamaksi. 25. lokakuuta 1942 se muodostettiin uudelleen 1. kaartinarmeijasta ja uudelleennimettiin 3. Ukrainan rintamaksi 20. lokakuuta 1943.


title: Talbot-Lago T26C

text: Talbot-Lago T26C ja T26C-DA (C = "course" ransk. kilpailu), olivat Ranskalaisen Talbot-Lagon malleja, joilla ajettiin Formula 1:ssä kausina 1950-1951. Autoilla saavutettiin 25 pistettä. Autossa käytettiin Talbotin T26C L6 4.5 -moottoreita.


title: Talbot-Lago T26C

text: Anthony Lago valmistutti myös 32 kappaleena Grand Prix -malli T26C:n tekniikalla varustettuja T26 Grand Sport-alustoja. Ensimmäinen niistä suunniteltiin vuoden 1946 aikana, ja esiteltiin lokakuussa 1947 Pariisin automessuilla. Valmistus jatkui vuosien 1948-1952 välisen ajan. 29 näistä autoista oli lyhyellä, 2 650 mm, ja loput 2 800 mm pitkällä akselivälillä. Korit olivat yksilöllisiä, ja tunnettujen koriräätäleiden työtä: lukumääräisesti eniten T26 GS-autoja sai kuuluisan "Saoutchik":in korin, mutta myös nimekkäät "Chapron", "Franay", "Figoni&Falaschi", "Dubos" ja "Antem" pukivat ne Spyder-avoautoiksi, tai harvinaisemmin coupé-korisiksi. Vientiin menneiden T26 GS-alustojen tiedetään saaneen "Pennock"-, "Van den Plas"-, "Graber"- ja "Stabilimenti Farina"-koreja. Kyseessä oli eksklusiivinen, erittäin suorituskykyinen urheiluauto - toisin kuin esimerkiksi Delagen tai Delahayen urheilulliset matka-autot - sillä sen tekniikka perustui sotaa edeltäneisiin kilpureihin.


title: Talbot-Lago T26C

text: Valitettavasti Anthony Lagon oletus, että tähtitieteellisen kalliille ja etenkin Ranskassa 4,5-litraisen moottorinsa takia ankarasti verotetuille urheiluautoille olisi laajempaa kysyntää, osoittautui erehdykseksi: ostajakunta koostui varakkaista henkilöistä, jotka käyttivät elegantteja Grand Sport:ejaan niin arkiajoihin kuin satunnaisiin mäki- tai ratakilpailuihin sekä ralleihin, mutta markkina oli odotettua pienempi. Dilemmaksi muodostui kilpa-auton tekniikka lyhyellä alustalla: erinäiset kevyet T26 GS:t osoittautuivat toki hyvinkin menestyksekkäiksi kilpailuissa, mutta samalla lyhyt akseliväli vaikeutti esteettisesti kauniiden korien valmistamista arkipainoitteiseen käyttöön. Lago vastasi tähän ongelmaan pidennetyllä akselivälillä, mutta liian myöhään, sillä tällä välin saataville oli tullut kilpailevia vaihtoehtoja modernilla, sodan jälkeisellä tekniikalla. Hetken aikaa nopeimman sarjatuotantoauton titteliä kantanut Grand Sport-malli on nähtävissä erääksi viimeisistä kalliista, ostajansa maun mukaiseksi räätälöidyistä, käsin valmistetuista urheilullisista loistoautoista - tuulahdus aikakaudelta, joka oli sodanjälkeisessä Euroopassa jo peruuttamattomasti ohi.


title: Talbot-Lago T26C

text: Vuonna 2014 löydetty, liikemies Roger Baillonin perustettavaa automuseota varten keräämä, yli 60 osittain erittäin harvinaista ajoneuvoa sisältävä kokoelma sisälsi peräti kaksi harvinaista, Saoutchik-korilla varustettua T26 Grand Sportia. Figoni & Falaschin pisarakorilla varustettu T26 GS taas voitti vuoden 2018 Pebble Beach-golfklubilla pidetyn perinteikkään klassikkoautojen "Concours d`Elegance"-kilpailun ensimmäisen palkinnon Postwar Touring-luokassa. Se oli eräs koriräätälin viimeisistä, sillä vuonna 1935 toiminnan rahoittajaksi tullut liikemies Oividio Falaschi vetäytyi ikäsyistä yrityksen toiminnasta vuonna 1950. Muotoilusta vastannut Giuseppe Figoni lopetti työnsä vuonna 1955.


title: Yön saalistajat (vuoden 1984 suomalainen elokuva)

text: Yön saalistajat on vuonna 1984 julkaistu suomalainen jännityselokuva. Visa Mäkisen ohjaama elokuva kertoo poliisista, joka soluttautuu Porissa toimivaan rikollisjärjestöön. "Yön saalistajissa" näytetään väkivaltaa ja paljasta pintaa suorasukaisemmin kuin 1980-luvun suomalaisessa viihde-elokuvassa yleensä oli tapana. "Yön saalistajat" sai kriitikoilta erittäin huonot arvostelut, mutta nykyisin siitä on tullut jonkinlainen kulttielokuva. Elokuvateattereissa sen näki vain 1 670 katsojaa, mutta ensimmäisessä televisioesityksessä 1987 lähes puolitoista miljoonaa, vaikka MTV esitti kelat aluksi väärässä järjestyksessä ja aloitti esityksen uudelleen niin, että tv-esitys kesti kaikkiaan kaksi ja puoli tuntia.


title: Talbot T26C L6 4.5

text: Talbot T26C L6 4.5 oli Ranskalaisen Talbotin valmistama kilpa-automoottori, jota käytettiin Talbot-Lagon malleissa T26C, T26C-DA sekä T26C-GS.


title: Jaakko Nousiainen

text: Jaakko Nousiainen (s. 20. joulukuuta 1931 Pälkjärvi) on suomalainen valtio-opin emeritusprofessori ja toiminut Turun yliopiston kanslerina. Hän kirjoitti ylioppilaksi Joensuun lyseosta 1950. Valtiotieteen tohtoriksi hän väitteli Helsingin yliopistossa vuonna 1959. Väitöskirjassaan hän tutki kommunismin kannatusta Kuopion läänissä. Kommunismin kannatuksen perustaa analysoidessaan Nousiainen erotti toisistaan korpikommunismin ja teollisten kaupunkiseutujen kommunismin.


title: Jaakko Nousiainen

text: Vuodesta 1953 vuoteen 1960 Nousiainen työskenteli Suomen tietotoimistossa. Vuosina 1961–63 hän toimi Jyväskylän kasvatusopillisen korkeakoulun yhteiskuntatieteiden apulaisprofessorina. Sieltä hän siirtyi vuonna 1963 Turun yliopiston vasta perustettuun valtio-opin professorin virkaan. Tässä tehtävässä Nousiainen toimi yli 30 vuotta. Viimeiset virkavuotensa Turun yliopistossa Nousiainen toimi yliopiston kanslerina vuosina 1994–97.


title: Jaakko Nousiainen

text: Turkuun siirryttyään Nousiainen suuntautui tutkimustoiminnassaan erityisesti Suomen valtiollisten laitosten tutkimiseen. Siltä alueelta hän seuraavan kolmenkymmenen vuoden aikana julkaisi useita kirjoja ja artikkeleita. Nousiainen on ollut keskeinen toimija politiikan tutkimuksen niin sanotun Turun koulukunnan kehittymisessä. Koulukunta on profiloitunut voimakkaasti poliittisten instituutioiden tutkimukseen ja poliittisten järjestelmien vertailevaan tutkimukseen.


title: Jaakko Nousiainen

text: Vuosina 1967–68 ja 1972–73 Nousiainen toimi Turun yliopiston yhteiskuntatieteellisen tiedekunnan dekaanina, yliopiston vararehtorina hän toimi vuosina 1975–78, yliopiston valtuuston puheenjohtajana vuosina 1985–88 ja yliopiston kanslerina vuosina 1994–97. Politiikan tutkijoiden eurooppalaisen järjestön, European Consortium for Political Researchin hallituksen jäsen hän oli vuosina 1982–85 ja Turun Yliopistosäätiön hallituksen jäsen vuosina 1989–97.


title: Jaakko Nousiainen

text: Valtio-opin professorinvirassa Nousiainen huolehti tarmokkaasti uusien tutkijasukupolvien kouluttamisesta. Hänen ohjauksessaan valtiotieteen tohtoriksi Turun yliopistosta valmistuivat Pekka Väänänen (1971), Voitto Helander (1971), Hannu Nurmi (1974), Pertti Laulajainen (1979), Esko Antola (1980), Heikki Paloheimo (1981), Jyrki Käkönen (1985), Matti Wiberg (1988) ja Eero Murto (1994). Yli puolet Nousiaisen kouluttamista tohtoreista sijoittui myöhemmin professorin virkoihin eri yliopistoihin.


title: Pekka Puupää poliisina

text: Pekka Puupää poliisina on vuonna 1986 ensi-iltansa saanut suomalainen komediaelokuva, jonka on ohjannut Visa Mäkinen.


title: Pekka Puupää poliisina

text: Justiina passittaa Pekka Puupään ilmoittautumaan täydennyspoliisiksi vakituisen poliisikunnan ollessa sairaana. Samaan aikaan myös Puupäiden naapuri, Pukkila, ilmoittautuu täydennyspoliisiksi. Pekasta ja naapurista tulee poliisiparivaljakko, jotka rupeavat tekemään poliisin töitä.


title: Pekka Puupää poliisina

text: "Video-oppaassa" vuodelta 1994 Asko Alanen sanoo elokuvan edustavan ”tunnettua porilaista laatua” ja antaa sille yhden tähden viidestä, mikä vastaa sanallista arviota ”huono”.


title: Liekkipatsas

text: Liekkipatsas viittaa seuraaviin:


title: Agentti 000 ja kuoleman kurvit

text: Agentti 000 ja kuoleman kurvit on vuonna 1983 ensi-iltansa saanut Visa Mäkisen elokuva. Elokuva parodioi James Bond -elokuvaa Casino Royale vuodelta 1967.


title: Agentti 000 ja kuoleman kurvit

text: "Video-oppaassa" vuodelta 1994 Bello Romano sanoi, ettei Mäkisen yritys tehdä kotimaista toimintaelokuvaa ole täysin epäonnistunut. Hän antoi elokuvalle kaksi tähteä viidestä, mikä vastaa sanallista arviota ”keskinkertainen”.


title: Segunda División

text: Segunda División eli LaLiga2 on Espanjan miesten jalkapallon toiseksi korkein sarjataso ja toinen Liga de Fútbol Profesionalin ammattilaissarjoista.


title: Segunda División

text: Sarjan ensimmäinen kausi pelattiin vuonna 1929, samaan aikaan pääsarja Primera Divisiónin kanssa. Sarjaan ottaa nykyisin osaa 22 joukkuetta, joista kauden päätteeksi kolme parasta nousee Primera Divisióniin ja neljä heikointa putoaa Segunda División B:hen. Segunda Divisiónin joukkueet pelaavat myös cup-kilpailu Copa del Reyssä.


title: Segunda División

text:
Segunda Divisiónin perustamisen jälkeen ensimmäisellä kaudella 1928–1929 sarjatasolla pelasivat seuraavat joukkueet: Sevilla, Iberia, Alavés, Sporting Gijón, Valencia, Betis, Oviedo, Deportivo La Coruña, Celta Vigo ja Racing Madrid. Sarjaporrasta alempana, Tercera Divisiónissa pelasivat: Cultural Leonesa, Murcia, Castellón, Gimnástica, Zaragoza, Valladolid, Osasuna, Tolosa, Barakaldo ja Cartagena.
Vuosien mittaan joukkueiden määrä sarjassa on vaihdellut, aivan kuten sarjajärjestelmäkin. Kaudella 1934–1935 sarjataso jaettiin lohkoihin ja tämä sarjasysteemi säilyi useita vuosia. Kaudella 1968–1969 palattiin takaisin vanhaan yksilohkoiseen järjestelmään ja tämä on myös nykyinen systeemi.


title: Segunda División

text: Vuonna 1977 sarjan viralliseksi nimeksi tuli Segunda División A, Segunda División B:n perustamisen vuoksi. Vuodesta 1984 lähtien sarja on kuulunut Liga de Fútbol Profesionalin alaisuuteen. Vuonna 2006 sitä alettiin kutsua nimellä Liga BBVA Banco Bilbao Vizcaya Argentaria -pankin kanssa tehdyn sponsorisopimuksen vuoksi. Kaudeksi 2008–2009 nimeksi vaihtui Liga Adelante, johtuen uusitusta sponsorisopimuksesta, minkä myötä Liga BBVA siirtyi korkeimman sarjatason nimeksi. Sponsorisopimuksen päätyttyä sarjan viralliseksi nimeksi tuli LaLiga2 kaudesta 2016–2017 alkaen.


title: Segunda División

text: Real Murcia on pelannut sarjassa eniten kausia (51). Sarjavoittoja sillä on kahdeksan kappaletta.


title: Segunda División

text: Sarjajärjestelmä on samantapainen kuin Primera Divisiónissa. Sarja pelataan joka vuosi, alkaen elokuun lopussa tai syyskuun alussa ja päättyen seuraavan vuoden toukokuussa tai kesäkuussa.


title: Segunda División

text: Sarjassa olevat 22 joukkuetta kohtaavat toisensa kaksi kertaa, kerran jokaisella kentällä kauden aikana. Sarjaohjelma arvotaan ennen sarjakauden alkua. Ottelun voittaja saa kolme pistettä ja häviäjä saa 0 pistettä. Ottelun päättyessä tasan molemmat joukkueet saavat yhden pisteen. Kauden päättyessä 42:n ottelun jälkeen eniten pisteitä saanut on sarjan voittaja ja nousee sarjatasoa ylemmäksi Primera Divisióniin seuraavaksi kaudeksi yhdessä sarjassa toiseksi tulleen kanssa. Kolmas nousijajoukkue ratkaistaan sijoille 3-6 tulleiden joukkueiden välillä playoff menetelmällä. Ensin kolmanneksi ja kuudenneksi, sekä neljänneksi ja viidenneksi tulleet joukkuet pelaavat vastakkain kaksiosaisen ottelusarjan. Näiden voittajat kohtaavat sitten toisensa jälleen kaksi osaisessa ottelusarjassa ja tämän voittanut joukkue on kolmas nousija Primera Divisióniin ja sieltä putoaa kolme viimeistä joukkuetta Segunda Divisióniin.


title: Segunda División

text: Segunda Divisiónin neljä viimeistä joukkuetta putoavat sarjaporrasta alemmaksi Segunda División B:hen, josta nousee tilalle sarjan neljä parasta joukkuetta.


title: Segunda División

text: Jokaisella Primera Divisiónin joukkueella voi olla reservijoukkue Segunda Divisiónissa, mutta reservijoukkue ei voi nousta sarjaporrasta ylemmäksi. Jos joku reservijoukkue on kolmen parhaan joukossa, nousee sarjassa neljänneksi sijoittunut. Jos Primera Divisiónista putoaa joukkue, jolla on reservijoukkue Segunda Divisiónissa, putoaa sen reservijoukkue automaattisesti Segunda División B:hen, vaikka joukkueen sijoitus ei olisi sitä edellyttänytkään.


title: Likainen puolitusina

text: Likainen puolitusina on vuonna 1982 ensi-iltansa saanut Visa Mäkisen komediaelokuva. Sen nimi juontaa juurensa sotaelokuvaan Likainen tusina (engl. Dirty Dozen). Kyseessä on kertausharjoitusaiheinen sotilasfarssi. Elokuva kuvattiin kesäkuussa 1982 Porissa noin puolen miljoonan markan budjetilla. Elokuvateatterilevityksen kokonaiskatsojamäärä oli 81 642 katsojaa, televisioesityksessä vuonna 1986 elokuvan näki noin 408 000 katsojaa.


title: Likainen puolitusina

text: Suomen armeijalle ollaan tuomassa säilytettäväksi jalkapallon muotoista pommia, jota tullaan käyttämään Suomessa kuvattavassa ulkomaisessa elokuvassa. Tämä niinkutsuttu "pallopommi" kuitenkin katoaa kuljetuksen aikana, ja sitä etsimään lähetetään viisi kertausharjoituksiin myöhässä tullutta miestä - Aaro Vierumäki (Ilmari Saarelainen), jalkapalloilija Mape Liukkonen (Allan Tuppurainen), toimitusjohtaja Oskari Tertsunen (Tauno Karvonen), yövartija Piippola (Matti Ruohola), sekä rekkakuski Reiska Mellberg (Visa Mäkinen). Mukaan tulee myös Mellbergin mukana tullut liftari Pirjo (Titta Jokinen). Majuri Auerin (Kauko Helovirta) käskystä joukkoa johtaa vääpeli Kyllijoki, "Kylli-Setä" (Tenho Saurén).


title: Likainen puolitusina

text: Ennen operaation alkua toimitusjohtaja Tertsunen löysi tietämättään pallopommin matkansa varrelta. Mape luulee palloa omakseen ja ottaa sen talteen. Likainen puolitusina kiertää kaupungin ja sen lähiympäristön Reiskan pakettiautolla tutkien jokaisen löytämänsä jalkapallon urheiluliikkeitä ja naisten jalkapallo-ottelua myöten, tietämättä että heidän etsimänsä jalkapallon muotoinen pommi on koko ajan heidän matkassaan. Turhien etsintöjen turhauttama Mape "haistattaa pitkät koko pommille", ja joukko palaa päämajaan, mikä on kaupungin erään hotellin huoneessa. Operaationjohtaja vääpeli Kyllijoki kuitenkin ilmoittaa löytäneensä pallon tällä aikaa, ja sen kunniaksi joukko järjestää juhlat, joissa juodaan limonadia ja syödään jäätelöä.


title: Likainen puolitusina

text: Seuraavana päivänä likainen puolitusina saapuu kuvauspaikalle, missä ovat myös elokuvan ohjaajat Erik Lungholm (Ville-Veikko Salminen) ja King Kranzenjammer (Allan Tuppurainen). Vääpeli Kyllijoki luovuttaa pommiksi uskomansa pallon ohjaaja Kranzenjammerille, joka aloittaa kuvaukset samantien kuvaamalla pommin räjähdyksen. Lähtölaskennan aikana likainen puolitusina kuitenkin huomaa, ettei pallopommi ole jalkapallokentällä vaan heillä itsellään. Pallo räjäyttää pakettiauton. Ambulanssin lähtiessä viemään loukkaantunutta Mapea sairaalaan, poliisit pidättävät Reiskan, joka oli aiemmin varastanut joukon pakettiauton.


title: Likainen puolitusina

text: Elokuvan loppukohtauksessa majuri Auer palkitsee kertausharjoitukseen tulleet miehet mansikkaleivoskahveilla. Toimitusjohtaja Tertsunen lupautuu korvaamaan operaation aiheuttamat vahingot laittamalla ne "Tertsusen firman piikkiin". Kasarmin pihalla joukkoa vastaan pomppii jalkapallo, ja Mape ei voi olla näyttämättä jalkapalloilutaitojaan. Hänen banaanipotkunsa menee kenraalin ikkunasta sisään, ja kaikki pakenevat juosten paikalta vääpeli Kyllijokea ja majuri Auerta myöten.


title: Likainen puolitusina

text: "Video-oppaassa" vuodelta 1994 Bello Romano antaa "Likaiselle puolitusinalle" tähtien sijasta pommin, mikä vastaa sanallista arviota ”täysin epäonnistunut tekele”.


title: Kaarlo Hartiala

text: Kaarlo Jakob Waldemar Hartiala, entinen Hartman (12. lokakuuta 1919 Hancock, Michigan, Yhdysvallat – 25. syyskuuta 2009) oli suomalainen fysiologian professori ja Turun yliopiston rehtori ja kansleri.


title: Kaarlo Hartiala

text: Hartialan vanhemmat olivat rovasti Rafael Hartman ja Hilja Maria Wargelin. Hänen puolisonsa vuodesta 1943 oli lääkäri Airi Inkeri Järvinen. Hartiala aloitti oppikoulun Joensuun lyseossa 1929 ja kirjoitti ylioppilaaksi Käkisalmen yhteislyseosta 1938. Lääketieteen lisensiaatiksi hän valmistui 1947 ja tohtoriksi 1951. Hän oli jo 1948–1950 opiskellut Yhdysvalloissa Rockefeller-säätiön apurahalla.


title: Kaarlo Hartiala

text: Hartiala nimitettiin Turun yliopiston ensimmäiseksi fysiologian professoriksi vuonna 1955. Professorina hän toimi aina eläkkeelle jäämiseensä vuonna 1984 saakka. Hartiala toimi Turun yliopiston rehtorina 1970–1975 ja kanslerina 1975–1984. Hartiala tuli tunnetuksi dopingaineiden vastaisen työn kärkihahmona. Hän oli muun muassa mukana luomassa eurooppalaisille olympiakomiteoille yhteistä lääketieteellistä komiteaa 1980-luvulla. Hän toimi Suomen olympiakomitean hallituksessa 1968–1976 ja sen valtuuskunnan puheenjohtajana 1976–1984. Sittemmin hän oli Euroopan olympiakomitean liittohallituksessa ja Kansainvälisen olympiakomitean lääketieteellisessä komissiossa. Työskentelystään niin urheilun kuin tieteenkin parissa hänet palkittiin useasti.


title: Kaarlo Hartiala

text: Suomen Urheilulääkäriyhdistys jakaa artialan mukaan nimettyä stipendiä nuorille liikuntalääketieteen tutkijoille.


title: Karjalan palautus (kirja)

text: Karjalan palautus on Pro Karelian -yhdistyksen pääsihteerin,kauppatieteiden maisteri Veikko Saksin kirjoittama kirja, joka käsittelee Karjalan palautuskysymystä. Kirja on saanut julkisuutta myös Venäjällä Rossijskaja gazeta -lehdessä. Kirja sisältää taloudellisia suunnitelmia siitä, miten Karjalan palautus ei tulisi maksamaan Suomelle liikaa infrastruktuurimenoihin tarvittavina kustannuksina, vaan miten Karjalan palautus saataisiin Suomen valtiontaloudelle tuottavaksi investoinniksi.


title: Karjalan palautus (kirja)

text: Venäjän Federaation virallisessa lehdessä Rossijskaja gazetassa, myös Suomesta usein kirjoittavan toimittajan Nadežda Sorokinan laatiman artikkeli oli otsikoitu "Suomalaiset haluavat palauttaa Karjalan, suomalaiset revansistit haluavat palan venäläistä maata". Suomen valtion virallinen kanta on se, että rajakysymys on ratkaistu Moskovan välirauhansopimukseen 1944 perustuen Pariisin rauhansopimuksella 1947.


title: Karjalan palautus (kirja)

text: Veikko Saksi täsmensi myöhemmin Suomenmaassa, ettei hänen tarkoituksenaan ollut se, että Suomen hallitus aloittaisi välittömästi neuvottelut Karjalan palauttamisesta Venäjän hallituksen kanssa, vaan se, että asiaa pidettäisiin esillä ja että suomalaiset alkaisivat keskustella asiasta. Suomen ulkoasiainministeriön verkkosivujen uutispalstalla kirjoitettiin kuitenkin unkarilaislehti Magyar Nemzeti Magazin kokosivun artikkelista, jossa huomioitiin kirjaa.


title: Kaikenlaisia karkulaisia

text: Kaikenlaisia karkulaisia on vuonna 1981 ensi-iltaan tullut Visa Mäkisen ohjaama ja tuottama komediaelokuva.


title: Kaikenlaisia karkulaisia

text: "Kaikenlaisia karkulaisia" oli Visa Mäkisen kolmas pitkän elokuvan ohjaus. Elokuvan ensi-ilta oli Porin Jaarli-teatterissa 20. elokuuta 1981.


title: Kaikenlaisia karkulaisia

text: "Video-oppaassa" vuodelta 1994 Kari Hintikka kehotti kiertämään elokuvan kaukaa, vaikka se onkin hänestä Mäkisen parhaasta päästä. Hän antoi sille yhden tähden viidestä.


title: Pekka & Pätkä ja tuplajättipotti

text: Pekka & Pätkä ja tuplajättipotti on vuonna 1985 ensi-iltansa saanut Visa Mäkisen elokuva.


title: Pekka & Pätkä ja tuplajättipotti

text: Elokuva on Mäkisen ainoa elokuva, jota ei ole koskaan esitetty kokonaisuudessaan televisiossa. Elokuvateatterilevityksen jälkeen se julkaistiin vuokravideotallenteena. VLMedia julkaisi elokuvan DVD:nä huhtikuussa 2017. Elokuva ei menestynyt teattereissa, sillä sitä kävi katsomassa vain noin 4 000 katsojaa.


title: Pekka & Pätkä ja tuplajättipotti

text: Elokuvan teon jälkeen Mäkinen tuotti "Pekka ja Pätkä" -televisiosarjan. Televisiosarjassa tämä elokuva liitettiin 3-osaiseksi televisiosarjaksi "Pekka ja Pätkä: Pekan painajainen", jossa Esko Roinen esittämä Pekka näkee unta toisesta Pekasta. Televisiosarjan jälkeen Visa Mäkinen teki vielä toisen Pekka Puupää-aiheisen elokuvan "Pekka Puupää poliisina".


title: Pekka & Pätkä ja tuplajättipotti

text: Poikamiehet Pekka Puupää ja Pätkä menevät tansseihin. Siellä he tapaavat Justiina Pöntön ja saman tien lempi leiskahtaa Pekan ja Justiinan välillä. He menevät oitis naimisiin ja Justiina muuttaa Pekan luokse asumaan. Pekka saa tiedon, että hänen Amerikan tätinsä Pimpinella on kuollut. Pekalle on tiedossa kahdeksan miljoonan markan perintö, mutta vain jos tämä onnistuu tuhlaamaan viikossa miljoona markkaa huvituksiin. Pekka ja Pätkä onnistuvat tuhlaamaan 100 000 markkaa ja lopuilla rahoilla Justiina maksaa asunnon vuokran 40 vuodeksi. Kuitenkin Pätkän taskuun jäi pahan päivän varalle jätetty markan kolikko ja perintö jää saamatta.


title: Pekka & Pätkä ja tuplajättipotti

text: "Video-oppaassa" vuodelta 1994 Kari Salminen sanoo, ettei hauskoista vitseistä tai oikeasta veijarihengestä ole elokuvassa tietoakaan. Hän antaa elokuvalle 1–5 tähden sijasta pommin, mikä vastaa sanallista arviota ”täysin epäonnistunut tekele”.


title: Avaruusluotain (lehti)

text: Avaruusluotain on Suomen avaruustutkimusseuran julkaisema jäsenlehti (ISSN 0356-021X), joka ilmestyy neljä kertaa vuodessa. Lehdessä kerrotaan avaruustutkimusseuran ja sen jäsenten toiminnasta sekä avaruustutkimuksesta yleensä. Lehti toimitetaan Suomen avaruustutkimusseuran jäsenten lisäksi myös useisiin kirjastoihin.


title: Avaruusluotain (lehti)

text: Ensimmäinen seuran lehti ilmestyi 13. elokuuta 1960. Sen nimi oli "SAF-bladet". Lehti oli käsin kirjoitettu ja hektografilla kopioitu. 30. tammikuuta 1960: SAF-bladet oli jo koneella kirjoitettu ja monistettu. Tammikuussa 1963 lehden nimeen tuli mukaan myös suomen kieli. Maaliskuussa 1963 lehti oli kaksikielinen tiedote. Vuonna 1965 ilmestyi lehti kahtena versiona: ATS-lehti ja ATS-bladet omilla kielillään. Vuonna 1966 ATS-luotain ilmestyi vain suomeksi, mutta sen lisäksi lisäksi ilmeistyivät SAF-information ja ATS-tiedottaa. Vuonna 1968 Suomen avaruustutkimusseuran lehti sai nimen "ATS-luotain – SAF-pejlaren", joka vuonna 1972 sai nykyisen nimensä: "Avaruusluotain – Rymdpejlaren".


title: Avaruusluotain (lehti)

text: Ennen 2000-lukua päätoimittajina toimivat mm. Heikki Oja, Jussi Leader, Jari Karvinen, Urpo Häyrinen ja Simo Tauriainen. Lehden päätoimittaja oli vuosina 2000–2005 Tero Siili, 2006–2009 Sini Merikallio ja vuodesta 2010 eteenpäin Tiera Laitinen.


title: Pirtua, pirtua

text: Pirtua, pirtua on vuonna 1991 ensi-iltansa saanut Visa Mäkisen draamaelokuva. Siinä nuori mies taistelee kieltolain aikaan kylänsä pirtutrokareita vastaan.


title: Pirtua, pirtua

text: Visa Mäkisen ensimmäinen yritys vakavan elokuvan tekemiseksi sai teattereissa vain 1 650 katsojaa ja tuotti miljoonan markan verran tappiota, minkä seurauksena Mäkinen luopui elokuvien teosta. Televisioesityksissä MTV3-kanavalla "Pirtua, pirtua" sai vuoden 1995 huhtikuussa 287 000 ja vuoden 2001 kesäkuussa 180 000 katsojaa.


title: Pirtua, pirtua

text: "Video-oppaassa" vuodelta 1994 Olavi Similä pitää Mäkisen ensimmäisen draamaelokuvan kuvausta laadukkaana mutta sisältöä onttona. Hän antaa elokuvalle kaksi viidestä, mikä vastaa sanallista arviota ”keskinkertainen”.


title: Fraserin oireyhtymä

text: Fraserin oireyhtymä on harvinainen sairaus, joka aiheuttaa mm. erilaisia ruumiillisia poikkeavuuksia, yhdyssormisuutta ja -varpaisuutta, kehitysvammaisuutta sekä ylimääräisiä sormijäseniä. Keskeinen piirre on piilosilmäisyys, jossa iho peittää yhden tai molemmat silmät. Mahdollisia muita piirteitä ovat mm. epäsymmetrinen kallo, munuaisvaurio, piilokiveksisyys, kuurous, sokeus, mikropenis, klitoromegalia ja virtsarakon poikkeavuudet.


title: Fraserin oireyhtymä

text: Fraserin oireyhtymän ennuste vaihtelee. Lähes 50 % siitä kärsivistä kuolee ensimmäisten elinvuosiensa aikana tavallisimmin kurkunpään ahtaumaan tai munuaisvaurioon.


title: Fraserin oireyhtymä

text: Fraserin oireyhtymän aiheuttaja on autosomin kautta peittyvästi periytyvä mutaatio. Fraserin oireyhtymä on elävänä syntyneistä lapsista 0,043:lla 10 000:sta ja kuolleena syntyneistä 1,1:lla 10 000:sta.


title: Petter Portin

text: Petter Erik Portin (s. 12. joulukuuta 1940 Kruunupyy) on suomalainen geneetikko ja Turun yliopiston perinnöllisyystieteen emeritusprofessori.


title: Petter Portin

text: Kruunupyyssä vuonna 1940 syntynyt Portin pääsi ylioppilaaksi Nokian yhteiskoulusta vuonna 1959. Hän jatkoi opintojaan Turun yliopistossa, jossa hän toimi eri tehtävissä aina vuodesta 1969 alkaen. Portin valmistui filosofian tohtoriksi vuonna 1972 ja hänet valittiin perinnöllisyystieteen vs. apulaisprofessoriksi vuonna 1976. Professorin virkaan Portin nousi vuonna 1980 ja tässä tehtävässä hän toimi Turun yliopistossa aina eläköitymiseensä asti vuonna 2004.


title: Petter Portin

text: Portin oli myös vuonna 1962 perustamassa Turun Yliopiston biologian ja maantieteen ainejärjestöä, Synapsia.


title: Petter Portin

text: Portin on tutkinut muun muassa banaanikärpäsen sukupuolisolujen kypsymisjakautumista, geenien vuorovaikutuksia, yksilönkehityksen mekanismeja, ihmisen hampaiston genetiikkaa sekä skitsofrenian genetiikkaa. Hänen eniten siteeratut julkaisunsa koskevat geenin käsitteen teoriaa. Nuorempana Portin tutki myös lintuja, ja julkaisi katsauksen Nokian linnustoon vuonna 1965.


title: Petter Portin

text: Portin on tieteellisten kirjoitusten ohella julkaissut myös noin viisisataa suomenkielisiä aikakausi- ja sanomalehtiartikkelia, sekä on osallistunut perinnöllisyystieteeseen liittyvistä aiheista käytävään julkiseen keskusteluun. Hänen lehtikirjoitustensa aiheina ovat olleet erityisesti evoluutio ja muuntogeeniset kasvit. Kirjoituksissaan Portin on pyrkinyt korostamaan näkemystään, jonka mukaan muuntogeenisten kasvien havaitut hyödyt ylittävät selvästi niiden pelätyt haitat ja että haittoja korostetaan usein vain tunteen pohjalta.


title: Petter Portin

text: Portinilta on ilmestynyt muun muassa yleistajuinen genetiikan oppikirja "Ne geenit! Ne geenit!" (2006). "Biologian sanakirjasta" hän on saanut yhdessä muiden kirjoittajien kanssa tiedonjulkistamisen valtionpalkinnon vuonna 2002. Tieteellisen tuotantonsa lisäksi Portin on myös julkaissut tieteenfilosofisia mietekokoelmia ja runoteoksia.


title: Tanssiteatteri

text: Tanssiteatteri on tanssia, teatteria ja musiikkia yhdistelevä esittävän taiteen muoto. Tanssiteattereiksi kutsutaan myös tanssiteatteria esittäviä taiteilijaryhmiä tai instituutioita. Erityisesti Suomessa tanssiteatterinimikettä käytetään yleensä tanssiryhmistä riippumatta niiden ohjelmiston teatterillisuudesta.


title: Tanssiteatteri

text: Tanssiteatteriteosten rakenteen ja tanssin liikkeiden etenemisen suunnittelee koreografi. Teos voi olla myös vain yhden tanssijan esittämä soolo – monologi. Nimitystä tanssiteatteri on tapana käyttää erityisesti nykytanssigenreen kuuluvista teoksista, vaikka monissa baleteissakin on teatterimaisia piirteitä. Eurooppalaisen tanssiteatterin idea esitettiin ja ensimmäiset kokeilut tehtiin uuden tanssin liikkeen piirissä 1900-luvun alussa Saksassa. Esityksiin sisältyy usein ennalta suunniteltujen kuvioiden ohella improvisaatiota, joka onkin yksi tärkeimpiä koreografisia tekniikoita. Tanssi ei ole teosten ainoa ilmaisukeino, vaan niihin voi sisältyä myös puhetta, laulua ja pantomiimia. Fyysinen ilmaisukieli voi käyttää kaikkia tanssin ja liikehdinnän muotoja, akrobatia mukaan lukien. Myös kaikki teatteritekniset ilmaisukeinot ovat työkalujen joukossa. Teosten musiikki on usein varta vasten esityksiin sävellettyä, mutta toisinaan käytetään myös aiemmin julkaistuja sävellyksiä ja niistä tehtyjä sovituksia ja koosteita.


title: Tanssiteatteri

text: Aasialaisten kulttuurien piirissä on oma pitkä liikeilmaisuun perustuvien teatterin muotojen perinne.


title: Tanssiteatteri

text:
Tanssiteatterista alettiin Euroopassa puhua taidemuotona 1900-luvun alun Saksassa. Tuolloin
alkunsa saanut eurooppalainen tanssiteatteri käytti keinoinaan näkö-, kuulo-, tila- ja tuntoaistein havaittavia elementtejä kuten teatteri ja tanssi aiemminkin. Esitysten lähtökohtana oli kuitenkin pääosin ihmisen fyysinen kokemusmaailma eikä tanssin keinoin esitettävä kertomus. Esityksillä ei ollut lineaarista juonta ja kohtaukset yhdistyivät toisiinsa vapaata assosiaatiota käyttäen. Saksalaisen tanssiteatterin isäksi voidaan katsoa Kurt Jooss (1901–1979), joka sai kuitenkin suuressa määrin vaikutteita kollegaltaan koreografi Rudolf von Labanilta. Juuri Laban kehitti idean uudenlaisesta teatterista, jossa esiintyjä/tanssija oli ajatteleva, tunteva, esiintyvä olento.. Vapaan tanssin ajattelun taustalla oli mm. François Delsarten kaavailema teoria kaikkien liikkeiden tunnesisällöstä ja periaatteista, joiden mukaan se voitaisiin kartoittaa. Niinpä tanssin teatterilliset tavoitteet olivat luonnollinen kehityssuunta.


title: Tanssiteatteri

text: 1960-luvulle tultaessa saksalaisessa tanssiteatterissa oli luotu mielikuvitukseen, fyysisyyteen, aistillisuuteen ja visuaaliseen kuva-ajatteluun perustuva uusi näyttämöestetiikka. Se oli mielikuvitukseen pohjautuvaa teatteria, jossa puhuttu kieli oli korvattu ele- ja liikekielellä. Tanssi omaksui toisaalta teatterin puolelta kuvaestetiikkaa sekä elokuvamaisen avoimen ja vaihtelevan dramaturgian.


title: Tanssiteatteri

text: Kurt Joossin johdolla opiskellut Pina Bausch (1940–2009) jatkoi Joossin viitoittamaa tietä tanssiteatterin kehittäjänä Saksassa. Bausch kuului baletin ylivaltaa vastustaneiden nuorten tanssijakoreografien ryhmään, joka sai innoitusta vasemmistolaiselta opiskelijaliikkeeltä. Uudistajat yhdistivät teoksissaan saksalaista vapaan tanssin perinnettä, kokeilevaa teatteria ja amerikkalaista modernia tanssia. Pina Bausch käyttää teoksissaan poikkitaiteellisesti niin tanssia, teatteria, elokuvaa, musiikkia, performanssia kuin kuvataidetta. Eri taiteen alojen elementtien käyttö saa Bauschin teokset muistuttamaan wagnerilaista kokonaistaideteosta, jossa eri taiteen alojen keinot sulautuvat yhteen.


title: Tanssiteatteri

text: Suomalaisessa taidetanssissa klassinen baletti säilytti hallitsevan aseman varsin pitkään. Modernit suuntaukset alkoivat saada runsaammin uusia kannattajia vasta 1960-luvulla, jolloin Suomessa kävi vierailuilla useita amerikkalaisia modernin tanssin opettajia ja ryhmiä. Samaan aikaan Suomeen saapui myös jazztanssi, afroamerikkalaisen kulttuurin piirissä syntynyt tanssin muoto, jonka tekniikka painottaa kehon osien toisistaan riippumatonta koordinaatiota ja rytmisyyttä. Näistä uusista tanssin suuntauksista saivat vaikutteita tanssija-koreografit Marjo Kuusela ja Maria Wolska, jotka perustivat vuonna 1972 Tanssiteatteri Raatikon.


title: Tanssiteatteri

text: Raatikko on Suomen vanhin yhtäjaksoisesti toiminut tanssiteatteri, jonka kotipaikkana on Vantaa. Vielä samana vuonna (1972) aloitti toimintansa myös Modernin tanssin studion ryhmästä syntynyt helsinkiläinen Rollo. Tanssiteatterin vaikutus varsinkin suomalaiseen nykytanssiin on ollut voimakas. Nykyäänkin monet ryhmät kokevat luontevaksi käyttää nimikkeenään tanssiteatteria riippumatta ohjelmistonsa teatterillisen painotuksen määrästä.


title: Tanssiteatteri

text: Tanssiteatteria ei voida määritellä kovin paljon tarkemmin kuin yleisellä luonnehdinnalla, että se sisältää sekä tanssin että teatterin elementtejä. Saksalaisen koreografin Pina Bauschin näkemyksiä tanssiteatterin montaasinomaisesta sisällöstä ja vapaaseen assosiaatioon perustuvista merkityksistä pidetään kuitenkin usein eurooppalaisen tanssiteatterin lähtökohtina. Painotuksiltaan tanssiteatteri voidaan jakaa muun muassa seuraavaan kolmeen perustyyppiin: Rudolf Labanin edustama liikkeen asemaa korostava tanssiteatteri, suomalaisen Raatikon edustama tarinankerrontaa painottavaa tanssiteatteri, sekä Bauschin kokonaistaideteosta hakeva poikkitaiteellinen tanssiteatteri.


title: Tanssiteatteri

text: Viime vuosikymmeninä tanssiteatteri on kehittynyt jatkuvasti monipuolistuen, sillä mukaan on otettu uudenlaisia tyylilajeja ja erityistaitoja vaativia kohtauksia ja toimintaa. Joidenkin ryhmien esityksissä on mukana runsaasti akrobatiaa ja muita sirkustaiteen elementtejä. Esityksiä tehdään yhä enemmän muillekin kuin kapealle, tanssitaiteeseen vihkiytyneelle yleisölle. Teosten kohderyhmänä on nykyisin usein myös lapsiyleisö. Aikuisille ja lapsille kohdennettua tanssiteatteria ei kuitenkaan yleensä jaeta erillisiksi luokiksi, sillä teosten luonteeseen vaikuttaa enemmän koreografin persoonallinen tyyli kuin niiden kohdeyleisö.


title: Tanssiteatteri

text: Muualla maailmassa tanssiteatterilla on ollut perinteisesti merkittävä rooli erityisesti Kaakkois-Aasiassa ja Intiassa. Aasialaisen tanssiteatterin suomalainen asiantuntija Jukka O. Miettinen on tehnyt merkittävän panoksen itämaisen tanssiteatterin harrastuksen ja tuntemuksen lisäämiseksi Suomessa.


title: Tanssiteatteri

text: Suomalaisessa tanssitaiteessa teatterillisen suuntauksen vaikutus on ollut voimakas. Ehkä tämän vuoksi on tanssiryhmien nimeksi usein valittu termi tanssiteatteri. Se ei välttämättä kuitenkaan kerro ryhmän sitoutumisesta erityisesti tanssiteatteriperinteeseen, vaan sitä käytetään myös tanssiryhmä-termin (vrt. englannin dance company) synonyyminä. Myös lainsäädännössä tanssiryhmät rinnastuvat teattereihin ja saavat rahoitusta teatterilainsäädännön mukaan.


title: Myyrä (Nalle Puh)

text: Myyrä () on Disneyn Nalle Puh -sarjakuvissa, -elokuvissa ja -piirrossarjassa esiintyvä fiktiivinen henkilöhahmo. Toisin kuin muut tutut Nalle Puhin maailmaan kuuluvat päähahmot, Myyrä ei esiinny A. A. Milnen Nalle Puh -kirjoissa, vaan hahmon keksi Walt Disney itse. Hahmon englanninkielinen nimi "gopher" tarkoittaa itse asiassa taskurottaa eikä myyrää.


title: Myyrä (Nalle Puh)

text: Myyrä esiintyi ensi kerran vuoden 1966 lyhytelokuvassa "Nalle Puh ja hunajapuu", jonka sisältö nähdään alkujaksona kymmenen vuotta myöhemmin kootussa elokuvassa "Nalle Puh". Myyrä esitellään elokuvassa hahmona, joka rakentaa paljon asioita, pääasiallisesti omia tunneleitaan (joihin hän näyttää putoavan useasti). Hän huomauttaa useissa kohtauksissa monimerkityksisesti ”en ole kirjassa”. Myyrän ulkonäkö ja koominen puhetapa perustuvat "Kaunotar ja Kulkuri" -elokuvassa esiintyneeseen majavaan. Myyrän englanninkielisenä äänenä toimi alun perin Howard Morris, joka vetäytyi eläkkeelle ja hänet korvasi Michael Gough. Suomenkielisessä versiossa äänen Myyrälle antaa Veikko Honkanen.


title: Palasokeri

text:
Palasokeri on kova, yleensä kuution muotoon leikattu pala kokoon puristettua kidesokeria. Palasokeria voidaan käyttää kätevästi esimerkiksi kahvia tai teetä juodessa.
Palasokeri tunnetaan myös nimellä sokerikuutio. Tuotemerkit kuten Suomen Sokerin Sirkku ja Pulmu ovat olleet aikansa brändejä.
Yksi Sirkku-pala painaa noin 2.5 grammaa
ja Pulmu noin 3.5 grammaa.


title: Palasokeri

text: Palasokerista on sekä valkoinen kidesokerista että ruskea ruokosokerista valmistettu versio.


title: ERA E

text: ERA E oli brittiläinen Formula 1 -auto, jolla osallistuttiin ainoastaan Britannian osakilpailuun 1950, jolloin Taso Mathieson ajatti Leslie Johnsonia kuljettajana ja Peter Walker puolestaan itseään sekä Tony Roltia. Autot lähtivät ruuduista 10. (Walkerin/Roltin) ja 12. (Johnsonin) ja molemmat keskeyttivät (Johnson toisella kierroksella kompressorivikaan ja Walker/Rolt kierroksella 5 vaihdelaatikkovikaan).


title: Mitäs me sankarit

text: Mitäs me sankarit on vuonna 1980 ensi-iltansa saanut komediaelokuva, porilaisen elokuvaohjaajan ja monialayrittäjän Visa Mäkisen toinen elokuvatuotanto.


title: Mitäs me sankarit

text: "Mitäs me sankarit" sai elokuvateattereissa 142 328 katsojaa, enemmän kuin mikään Mäkisen myöhempi tuotanto.


title: Mitäs me sankarit

text: "Video-oppaassa" vuodelta 1994 Bello Romano kutsuu elokuvaa hölmöilyksi, josta saa hakea seikkailua tai toimintaa. Hän antaa elokuvalle 1–5 tähden sijasta pommin, mikä vastaa sanallista arviota ”täysin epäonnistunut tekele”.


title: Shin’ichirō Tomonaga

text: Shin’ichirō Tomonaga, usein Sin-Itiro Tomonaga, (, 31. maaliskuuta 1906 – 8. heinäkuuta 1979) oli japanilainen fyysikko. Tomonaga vaikutti hyvin paljon kvanttisähködynamiikkaan. Tomonaga, Richard Feynman ja Julian Schwinger saivat Nobelin fysiikanpalkinnon vuonna 1965.


title: Shin’ichirō Tomonaga

text: Tomonaga syntyi Tokiossa vuonna 1906. Hänen isänsä oli japanilainen filosofi Sanjūrō Tomonaga. Tomonaga oli perheen toinen lapsi ja vanhin poika. Tomonaga aloitti opiskelun Kioton yliopistossa vuonna 1926. Hän työskenteli Leipzigissä samassa ryhmässä Werner Heisenbergin kanssa ja tätä aiemmin oli samalla luokalla Hideki Yukawan kanssa. Kaikki kolme ovat saaneet Nobelin fysiikanpalkinnon.


title: Shin’ichirō Tomonaga

text: Tomonaga kuoli syntymäkaupungissaan vuonna 1979.


title: Väinö Kivilinna

text: Väinö Gabriel Kivilinna (sukunimi vuoteen 1906 Borg) (13. lokakuuta 1875 Turku – 18. maaliskuuta 1950 Lempäälä) oli suomalainen oppikoulun lehtori ja toimittaja joka oli myös lyhyen aikaa Suomalaisen puolueen ja Maalaisliiton kansanedustajana.


title: Väinö Kivilinna

text: Kivilinnan vanhemmat olivat seminaarinjohtaja Oskar Fredrik Borg ja Ida Agatha Savonius. Hän pääsi ylioppilaaksi 1893 ja valmistui filosofian kandidaatiksi 1899 ja lisensiaatiksi 1904.


title: Väinö Kivilinna

text: Kivilinna toimi luonnonhistorian ja maantiedon opettajana tai lehtorina Kokkolan yhteiskoulussa 1903–1906, Viipurin vanhassa yhteiskoulussa 1906–1907, Jyväskylän seminaarissa 1910–1928, Porin lyseossa 1932–1937 ja Tampereen yhteislyseossa 1937–1939. Kivilinna oli sosiaaliministeriön raittiusosaston raittiuslautakuntien ylineuvoja vuosina 1925–1932.


title: Väinö Kivilinna

text: Hän oli myös toimittajana "Luonnonystävä"-lehdessä 1899 sekä päätoimittajana "Kokkola"-lehdessä 1905–1906, "Viipuri"-lehdessä 1906–1908, "Suomalainen"-lehdessä 1909–1911, "Nuorten nuija"-lehdessä 1909–1918, "Keskisuomalainen"-lehdessä 1918 ja "Saarijärven Paavo" -lehdessä 1919–1921.


title: Väinö Kivilinna

text: Kivilinna oli Suomalaisen puolueen kansanedustajana 1907–1909 ja Maalaisliiton kansanedustajana 1922–1923. Hän oli jäsenenä useissa eduskunnan valiokunnissa sekä mukana Suomen valtuuskunnan jäsenenä Tarton rauhanneuvotteluissa 1920.


title: Väinö Kivilinna

text: Kivilinna oli vuodesta 1904 naimisissa Synnöve Hovindin kanssa.


title: Everlast (muusikko)

text: Everlast (oik. Erik Schrody, s. 18. elokuuta 1969 Valley Stream, New York) on irlanninamerikkalainen rap-artisti ja laulaja-lauluntekijä. Hän on tunnettu rapia ja akustista rock-musiikkia sekoittelevasta tyylistään. Hän toimi House of Pain -yhtyeen keulahahmona vuosina 1992–1996, kunnes siirtyi soolouralle. Hän oli vuonna 2006 perustetun rap-yhtye La Coka Nostra jäsen, mutta lähti ryhmästä muutama vuosi myöhemmin. Vuonna 2000 hän voitti Grammyn Carlos Santanan kanssa tekemästään kappaleesta "Put Your Lights On". Hän kääntyi muslimiksi 2006.


title: Safed

text: Safed () on kaupunki Pohjois-Israelissa. Safed sijaitsee kukkulalla noin 850 metrin korkeudella merenpinnasta 48 kilometriä Akkon kaupungista itään ja 40 kilometriä Tiberiaksesta pohjoiseen. Safed on Ylä-Galilean suurin kaupunki. Vuoden 2016 lopussa sen asukasluku oli 33 636. 1500-luvulla kaupunki oli juutalaisen kabbala-liikkeen keskus ja sitä pidetään yhtenä neljästä juutalaisuuden pyhästä kaupungista.


title: Safed

text: Safed on joskus liitetty Josephuksen ensimmäisen juutalaissodan aikana linnoittamaan "Sepph"-nimiseen (Σεπφ) kaupunkiin Galileassa. Safed mainitaan myös Jerusalemilaisessa Talmudissa paikkana, josta annettiin tulimerkkejä uudenkuun ja eri juhlallisuuksien aikana Jerusalemin toinen temppelin kaudella. Talmudin mainintojen jälkeen Safed katoaa pitkäksi aikaa historiankirjoista, kunnes se mainitaan taas ristiretkien yhteydessä nimellä "Saphet" vuonna 1140. Tuolloin sitä kuvailtiin Anjoun kreivi Fulkin rakennuttamana vahvana linnoituksena Akkon ja Genesaretinjärven välillä. Vuonna 1168 se luovutettiin temppeliherroille ja Saladin valtasi sen Hattinin taistelun jälkeen vuonna 1188. Aijubidit purkivat linnoituksen vuonna 1220, mutta temppeliherrat jälleenvaltasivat sen ja rakensivat linnan uudelleen vuonna 1240. Vuonna 1266 paikan valtasi puolestaan mamelukkihallitsija Baibars.


title: Safed

text: Benjamin Tudelalaisen vieraillessa kaupungissa vuonna 1170/71 siellä ei asunut juutalaisia, mutta kaupunkiin oli muodostunut juutalaisyhteisö viimeistään seuraavan vuosisadan puolella. Vuonna 1481 Safedissa ja sen lähiseuduilla asui 300 juutalaista perhettä. Yhteisö kasvoi, kun alueelle saapui juutalaisia pakolaisia Espanjasta, josta heidät oli karkotettu vuonna 1492 ja sama kehitys jatkui Osmanien valtakunnan valloitettua alueen vuonna 1516. 1500-luvulla Safed oli juutalaisen mystisen kabbala-liikkeen keskus, jossa vaikutti esimerkiksi Isaac Luria. Kaupunki menestyi myös taloudellisesti ja vuonna 1563 sinne perustettiin orientin ensimmäinen kirjapaino. Juutalaisten lisäksi kaupungissa asui 1500-luvulla samarialaisia. Osmanein valtakunnan hallinto alkoi rapistua 1600-luvulta lähtien, mikä haittasi myös Safedin kehittymistä. Lisäksi vuonna 177 kaupunkia verotti kulkutauti ja vuonna 1759 iski maanjäristys, jossa kuoli 2 000 henkilöä. Olot paranivat hieman Galilean kuvernöörien Dhāhir al Omarin ja Jazzr Paššan kausilla vuosisadan loppupuolella, mutta beduiinien sodankäynti ja kulkutaudit ajoivat monet juutalaiset etenkin Jerusalemiin 1800-luvun alussa. Uusi maanjäristys vuonna 1837 tuhosi valtaosan kaupungin rakennuksista ja surmasi 5 000 asukasta. Kaupungissa vielä olleet rabbilaiset oppineet muuttivat Hebroniin. Vuonna 1845 kaupungissa asui vain 400 juutalasita, mutta olot paranivat vuosisadan loppupuoliskolla. Vuonna 1895 kaupungin asukasluku oli 12 820 ja heistä 6 620 oli juutalaisia.


title: Safed

text: Britit valtasivat Safedin ensimmäisen maailmansodan aikana syyskuussa 1918. Tuolloin sen asukkaista 5 431 oli muslimeja, 2 986 juutalaisia ja 343 kristittyjä. Juutalaisten määrä pieneni 1930- ja 1940-luvuilla aina Israelin itsenäisyyssotaan sakka vuonna 1948. Juutalaiset Palmach-joukot ja paikalliset joukot valtasivat kaupungin 10–11. toukokuuta ja Safedin arabiväestö pakeni kodeistaan.


title: Safed

text: Yksi tärkeimmistä Safedin nykyisen talouden osa-alueista on turismi. Alueen hotellit toimivat etenkin kesäkuukausien ajan ja alueen vuoristoilmaa mainostetaan terveellisenä. Kaupungin nähtävyyksiin lukeutuvat sen taiteilijakortteli ja sen taidegalleriat, sekä Raamattuun ja kabbalaan liittyvät museot. Kaupungin ympäristössä on pyhiinvaeltajia houkuttelevia juutalaisten pyhimysten hautoja, joista ehkä tunnetuin on Simeon bar Yochain hauta. Kesäisin kaupungissa järjestetään Klezmer-festivaali. Kaupungissa on myös esimerkiksi metalli-, tekstiili- ja elintarviketeollisuutta.


title: Safed

text: Safedin asukasluku vuoden 2016 lopussa oli 33 636. Tuhannet kaupungin asukkaat ovat peräisin Venäjältä ja Etiopiasta.


title: Ruuvit löysällä (elokuva)

text: Ruuvit löysällä on vuonna 1989 ensi-iltansa saanut Visa Mäkisen ohjaama ja tuottama komediaelokuva. Sen käsikirjoituksen laati Kari Levola.


title: Ruuvit löysällä (elokuva)

text: Vuoden 1994 Video-oppaassa Bello Romano antoi elokuvalle tähtien sijasta pommin, joka vastaa sanallista arviota ”täysin epäonnistunut tekele”. Hänen mukaansa elokuvan henkilöhahmot ”sekoilevat katsojan harmiksi selvittämässä murhaa”.


title: Montgomeryn piirikunta (Virginia)

text: Montgomeryn piirikunta on Yhdysvaltojen Virginian osavaltiossa sijaitseva piirikunta. Vuoden 2010 väestönlaskennassa piirikunnassa oli 94 392 asukasta. Piirikunta on nimetty amerikanirlantilaisen upseerin Richard Montgomeryn mukaan ja sen hallinnollinen keskus on Christiansburgin kaupunki.


title: Montgomeryn piirikunta (Virginia)

text: PIirikunnan pinta-ala on noin 1 008 km², josta 1 005 km² on maata ja 3 km² vettä. Naapuripiirikunnat ovat:


title: Tärppä

text: Tärppä () on kuvitteellinen kärppää muistuttava olento, joka mainitaan useasti A. A. Milnen "Nalle Puh" -kirjoissa. Milnen kirjoissa tärpät olivat ilmeisesti olemassa vain Nalle Puhin ja tämän ystävien mielikuvituksessa, mutta joissain Disney-yhtiön tekemissä Nalle Puh -animaatioissa ne oli kuvattu todellisina olentoina, jotka muistuttivat suuria kärppiä.


title: Tärppä

text: Tärpät mainitaan ensi kerran Nalle Puh -tarinassa, jossa Nalle Puh ja Nasu yrittävät napata "tärpän", mutta myöhemmin heille selviää, että kahden tärpän jalanjäljet lumessa olivatkin Puhin ja Nasun itsensä tekemiä, kun he olivat kiertäneet kehää (ainakin viidesti) ja seuranneet omia jälkiään.


title: Tärppä

text: Disney-animaatioissa tärppiä nähtiin ensi kerran lyhytelokuvassa "Nalle Puh ja tuulinen päivä" osana Puhin painajaisunta laulujaksossa ”Möhköfantit ja tärpät”. Televisiosarjassa "Nalle Puhin uudet seikkailut" esiintyi myös oikeita tärppiä. Sarjan suomenkielisessä dubbauksessa niitä tosin kutsuttiin "röpöläisiksi" ja "Nalle Puh ystävää etsimässä" -elokuvassa näädiksi. Televisiosarjassa tärpät ovat Nalle Puhin ja tämän kumppaneiden vihollisia. Heidät tunnetaan siitä, että he varastavat hunajaa ja heillä on apunaan möhköfantti. Eräs tärppä ja möhköfantti -kaksikko (nimeltään "Tane" ja "Möhkö") yritti varastaa useampaankin kertaan Nalle Puhin ja muiden hunajat.


title: Tärppä

text: Nalle Puh -kirjoissa ja animaatioissa on useita muitakin vastaavia hahmoja tai asioita, joita kutsutaan hassuilla nimiväännöksillä. Esimerkiksi "hinaja" () on hunajaa ja "jagulaari" on jaguaari.


title: ERA B

text: ERA B oli brittiläisen ERA:n kilpa-auto, jolla ajettiin vuosina 1950–1951.


title: Malmö Redhawks

text: Malmö Redhawks on ruotsalainen, Malmöstä kotoisin oleva jääkiekkoseura, joka pelaa Ruotsin pääsarjassa SHL:ssä. Seura on perustettu vuonna 1972 nimellä Malmö IF.


title: Malmö Redhawks

text: Malmö Redhawks (silloiselta nimeltään Malmö IF) on pelannut Ruotsin finaalissa vuosina 1992 ja 1994 voittaen mestaruuden molemmilla kerroilla. Tuolloin seurassa pelasivat suomalaiset Raimo Helminen sekä 1994 Mikko Mäkelä. Seuran saavutuksiin kuuluu myös Euroopan Cupin voitto vuodelta 1993 ja pronssi vuodelta 1994. Malmö Redhawks on Elitserienin maratontaulukossa kymmenentenä. Joukkueen kotihallina toimii 13 700 katsojaa vetävä Malmö Arena.


title: The World Factbook

text: The World Factbook on Yhdysvaltain keskustiedustelupalvelu CIA:n julkaisema maantieteellinen vuosikirja, jossa on lyhyt esittely kaikista maailman maista. Koska teos on Yhdysvaltain liittovaltion viranomaisten kustantama julkinen asiakirja, on sen aineisto julkista omaisuutta, public domainia. Kirjan toimituskunta ei ole julkinen, vaan tiedon kirjan sisällöstä sille välittää julkista kontaktipintaa edustavat yhteyshenkilöt. Näin ollen kirjan sisällöstä muutoin kuin suoranaisten asiavirheiden osalta ei ole mahdollista keskustella. Kirjan luokittelut noudattavat Yhdysvaltain ulkopoliittisia linjauksia, mikä näkyy mm. Jugoslaviaa koskevien sivujen osalta ja Myanmarin nimittämisessä Burmaksi (Kts. vastaava englanninkielinen artikkeli). Kirjan aineisto kootaan lukuisista Yhdysvaltain liittovaltion virastoista ja lähteistä. Vuoden 2008 jälkeen kirjasta ei enää julkaista kirjaa, vaan toimitus on siirtynyt päivittämään verkkoversiota.


title: The World Factbook

text: Näin ollen kirjan verkkoversiossa olevia karttoja on runsaasti käytetty uudelleen yksityisten henkilöiden kuin myös julkishallinnollisten organisaatioiden julkaisemassa aineistossa myös Yhdysvaltain ulkopuolella. Kirjan verkkoversiota päivitetään useita kertoja vuodessa. Kirjaan on tullut lisää aineistoa maiden infrastruktuurin osalta mm. maakaasusta ja kaasu- sekä öljyputkistosta.


title: The World Factbook

text: Suomen osalta kirjassa muutoksina on ollut se, ettei Vasemmistoliittoa katsota enää kommunistiseksi puolueeksi niin kuin aikaisemmin saman kannattajakunnan pohjalta toimineet SKP-SKDL sekä se, että kirjaan on tullut maininta "alueellisista kiistoista" (Karjala-kysymys), josta mainitaan, ettei Suomen hallituksella ole asiassa vaatimuksia. Verkkoversiossa voi olla ajoittain kirjoitusvirheitä suomenkielisten sukunimien osalta ja ajoittain päivitys tulee verrattain myöhään. Kun Jyrki Katainen ehti Yhdysvaltoihin ystävyyspuoluevierailulle republikaanisen puolueen luokse puheenjohtajana, oli verkkoversiossa maininta siitä, että Kokoomuksen puoluejohtaja on Ville Itälä. Koska kirja käsittelee kaikkia maailman maita, on sillä myös palautekanava mahdollisista virheistä tai muusta palautteesta CIAn verkkosivuilla.


title: The World Factbook

text: Koska The World Factbook on julkaisijaansa liittyen julkista tiedustelutietoa, on sitä pidettävä jonkinlaisena Yhdysvaltojen virallisia kantoja heijastelevana julkaisuna, vaikkei sen kustantaja ole politiikkaa muotoileva (policy making) liittovaltion virasto. Helposti verkosta saatavana ja kaikkien maiden osalta samankaltaisesti jäsenneltynä kirjan verkkosivusto on helppo referenssi. Näin ollen sen sisältämät kartat ovat levinneet laajalti Internetissä. Julkaisija CIA kuitenkin toivoo, että kun kirjan aineistoa käytetään, viitattaisiin siihen lähteenä.


title: Tiberias

text: Tiberias (, ) on kaupunki Galileassa Israelissa, Genesaretinjärven länsirannalla. Se nimettiin keisari Tiberiuksen mukaan. Kaupungin asukasluku vuoden 2016 lopussa oli 43 148. Kaupunki on yksi juutalaisuuden neljästä pyhästä kaupungista Jerusalemin, Hebronin ja Safedin ohella. Nykyään Tiberias on Israelissa suosittu matkailukaupunki ja se on tunnettu etenkin kuumista lähteistä hieman kaupungin eteläpuolella.


title: Tiberias

text: Tiberias sijaitsee Genesaretinjärven rannalla. Matkaa kaupungista järven eteläkärkeen on noin 10 kilometriä ja pohjoiskärkeen 13,5 kilometriä. Lähistöllä on jyrkkärinteisiä kukkuloita. Tiberiaksen vanhakaupunki sijaitsee 210 metriä merenpinnan alapuolella ja sen uudemmat kukkuloille rakennetut osat 249 metriä sen yläpuolella. Korkeuserojen takia kaupungin eri osien ilmasto ja kasvillisuus vaihtelevat merkittävästi.


title: Tiberias

text: Herodes Suuren poika Herodes Antipas rakennutti Tiberiaan raamatullisen Rakkathin paikalle vuosien 14 ja 18 jaa. välillä. Vuonna 18 valmistunut kaupunki nimettiin tuolloin hallinneen Rooman keisari Tiberiuksen mukaan a siitä tuli Galilean pääkaupunki. Kaupunki rakennettiin hellenistisen mallin mukaisesti ja sen varhaiset asukkaat olivat pääasiassa juutalaisia kalastajia. Kaupungin ympärille oli suhteellisen vähän viljelykelpoista maata, mikä teki sen riippuvaiseksi kalastuksesta ja erilaisista käsityöammateista. Vuonna 39 kaupunki sai uuden nimen Tiberias Claudiopolis keisari Claudiuksen mukaan. 100-luvun toisella puoliskolla kaupunkiin asettui juutalainen patriarkka ja sanhedrin, mikä teki siitä käytännössä alueen Juutalaisten pääkaupungin. Suuri osa niin sanotusta Jerusalemilaisesta Talmudista koottiin itse asiassa Tiberiaksessa ja kaupungissa toimi tunnettu rabbien opisto. Kaupunki kapinoi epäonnistuneesti Constantius Gallusta vastaan vuonna 351, mutta se ei kärsinyt huomattavia tuhoja kapinan kukistamisen yhteydessä. Kaupungin kristitty yhteisö alkoi muodostua 400-luvulla ja kaupungilla oli myös piispa. Kaupungin juutalaiset kapinoivat Bysantin valtakuntaa vastaan vuonna 614 ja vuonna 636 sen valtasivat islaminuskoiset arabit.


title: Tiberias

text: Arabit tekivät Tiberiaksesta al-Urdunnin maakunnan pääkaupungin. Ristiretkien johdosta kaupunki annettiin aluksi läänityksenä Tankredille ja myöhemmin Tripolin kreivi Raimundille. Saladin valtasi kaupungin ristiretkeläisiltä vuonna 1187 ja ristiretkeläisten vastahyökkäys kohti Tiberiasta johti tuhoisaan Hattinin taisteluun ja ristiretkeläisten vallan luhistumiseen suurissa osissa aluetta. Maimonides vieraili kaupungissa ja hänet haudattiin Tiberiakseen vuonna 1206. Ristiretkeläiset valtasivat kaupungin takaisin vuonna 1240 menettäen sen uudelleen vuonna 1247. Seuraavan vuosisadan puolella vuonna 1325 matkailija Ibn Battuta kuvaili kaupungin olevan raunioina. Kaupunki päätyi lopulta Osmanien valtakunnalle, jonka sulttaani Suleiman I:n läänitti sen dom Joosef Nasille, joka yritti elvyttää kaupunkia juutalaisena keskuksena. Hanke kuitenkin epäonnistui ja kaupunki oli jälleen raunioina 1600-luvulla. Nykyisen kaupungin perusti sittemmin Akkon kuvernöörinä toiminut šeikki Zahir al-Amr vuonna 1740, jolloin rakennettiin nykypäiviin saakka osittain säilynyt kaupunginmuuri. Kaupunki kärsi mittavia tuhoja maanjäristyksissä vuosina 1759 ja 1837.


title: Tiberias

text: Palestiinaan saapuvat juutalaiset siirtolaiset alkoivat perustaa lähialueelle siirtokuntiaan, joiden keskuksena Tiberias toimi. 1920 perustettiin Kiryat Shemu’elin juutalainen kaupunginosa Tiberiaksen vanhankaupungin yläpuolella sijaitsevalle kukkulalle. Vuonna 1922 kaupungissa oli 6 950 asukasta ja heistä 4 427 oli juutalaisia. Israelin itsenäisyyssodan alkaessa vuonna 1948 kaupungin juutalaisten ja arabien välillä vallitsi ensin epävirallinen aselepo, mutta se rikkoutui arabien hyökätessä juutalaisia vastaan huhtikuussa. Kaikki kaupungin arabiasukkaat pakenivat juutalaisten Haganah-järjestön vastahyökkäyksen seurauksena. Sodan jälkeen kaupungin asukasluku kasvoi Kaakkois-Euroopasta, Jemenistä, Irakista ja Marokosta saapuvien juutalaisten siirtolaisten myötä.


title: Tiberias

text: Tiberiaksessa on jonkin verran tekstiiliteollisuutta ja jauhomyllyjä. Myös pitkään paikalla harjoitetulla kalastuksella on edelleen merkitystä. Kaupungin tärkein talouden ala on kuitenkin turismi. Tiberiaksen kuumille lähteille saapuu matkailijoita etenkin talvikuukausina. Tiberiaksen kuumat lähteet sijaitsevat hieman kaupungin eteläpuolella ja ne on tunnettu ainakin viimeisten 2 000 vuoden ajan. Lähteillä uskotaan olevan lääkinnällisiä vaikutuksia. Kaupungin suosioon matkailukohteena ovat vaikuttaneet myös näkymät kukkuloille ja Genesaretinjärvelle.


title: Tiberias

text: Tiberiaksen asukasluku vuoden 2016 lopussa oli 43 148.


title: ERA L6C

text: ERA L6C oli ERA:n käyttämä moottori. Sitä käytettiin ERA A, B, C ja E malleissa.


title: Naapurissa kummittelee (elokuva)

text: Naapurissa kummittelee on vuonna 1986 tehty kauhuelokuva. Se on Naapurissa kummittelee -trilogian ensimmäinen osa. Elokuvan on ohjannut Steve Miner.


title: Naapurissa kummittelee (elokuva)

text: Roger Cobb on menestyvä kauhukirjailija, mutta nyt hänellä on kaikki ideat lopussa. Syynä onkin että hänen poikansa on kadonnut jäljettömiin, vaimonsa ottanut avioeron ja hänen tätinsä on tehnyt itsemurhan. Roger saa idean muuttaa tätinsä vanhaan taloon, jonka jätti Rogerille perinnöksi. Siellä Roger saisi aikaa ja rauhaa miettiä uutta kirjaa. Mutta pian Roger huomaakin että talossa asuu jokin muukin kuin Roger."Video-oppaassa" vuodelta 1994 "Naapurissa kummittelee" saa yhden tähden viidestä, mikä vastaa sanallista arviota ”huono”.


title: Answers in Genesis

text:
Answers in Genesis (lyhennettynä AiG, ) on kansainvälinen kristillinen järjestö, joka on keskittynyt erityisesti Nuoren Maan kreationismiin: levittämään käsitystä, että Jumala loi maailman kuudessa päivässä alle 10 000 vuotta sitten. Järjestö on perustettu vuonna 1994. Sen näkyvin saavutus on 28. toukokuuta 2007 avattu Luomismuseo () Petersburgissa Kentuckyssa Yhdysvalloissa.
Järjestö on vuonna 2016 avannut myös Ark Encounter -teemapuiston noin 60 km päässä Williamstownissa Kentuckyssa. Puistossa on 510 jalkaa pitkä ja 85 jalkaa leveä (155×26 m) Nooan arkin malli.


title: Answers in Genesis

text: AiG tuottaa päivittäin puolitoistaminuuttisen tietoiskuohjelman, jota esitetään lukuisilla kristillisillä radiokanavilla. AiG:n päätavoite on levittää viestiä, jonka mukaan Raamattu on totta ja luomiskertomus on koko kirjan perusta. Järjestö on "puolikirkollinen" eli se ei ole opillisesti sitoutunut mihinkään kristinuskon suuntaukseen.


title: Voi juku – mikä lauantai

text: Voi juku – mikä lauantai on vuonna 1979 ensi-iltansa saanut Visa Mäkisen esikoiselokuva. Siinä kaksi kesäleskeksi jäänyttä kotirouvaa lähtee viikonlopuksi saunomaan ja kohtaa mielenkiintoisia tyyppejä.


title: Voi juku – mikä lauantai

text: "Video-oppaassa" vuodelta 1994 antaa elokuvalle 1–5 tähden sijasta pommin, mikä vastaa sanallista arviota ”täysin epäonnistunut tekele”.


title: Ernst Fehr

text: Ernst Fehr on itävaltalainen taloustieteilijä. Hän on Zürichin Yliopiston Kokeellisen taloustieteen laitoksen johtaja. Hän on tutkinut erityisesti ihmisen yhteistyön evoluutiota, varsinkin vastavuoroisuutta ja uusklassisen taloustieteen vallitsevan rationaalisen valinnan teorian rajoituksia.


title: Ernst Fehr

text: Hän on myös tehnyt tutkimusta neurotaloustieteessä, behavioristisessa taloustieteessä ja kokeellisessa taloustieteessä.


title: Pi pi pil... pilleri

text: Pi pi pil… pilleri on vuonna 1982 ensi-iltansa saanut Visa Mäkisen elokuva. Siinä potenssia lisäävän seksilääkkeen keksinyt professori (Matti Ruohola) kokeilee keksintöään käytännössä eräässä kylpylässä.


title: Pi pi pil... pilleri

text: Murskaavista arvosteluistaan huolimatta elokuva sai teatterikierroksellaan kahdeksalla esityskopiolla vajaat 44 000 katsojaa. Kolmoskanavan televisioesityksessä elokuun lopulla 1992 katsojia oli 477 000. Sen yhteydessä Jussi Karjalainen totesi "Helsingin Sanomissa Pi pi pil... pillerin" olevan ”Suomen kaikkien aikojen typerin elokuva. Ehkä. Toivottavasti.” "Video-oppaassa" vuodelta 1994 "Pi pi pil… pilleri" saa 1–5 tähden sijasta pommin, mikä vastaa sanallista arviota ”täysin epäonnistunut tekele”. Myöhemmässä TV-maailman kolumnissa kriitikko Henri Waltter Rehnström huomauttaa, miten Mäkisen elokuvaan on lainailtu suoraan musiikkia sekä tematiikkaa amerikkalaisesta pornoelokuvasta "Rollerbabies" (1976).


title: Alta GP

text: Alta GP oli Geoff Taylorin suunnittelema Formula 1 -auto, jota Alta-talli käytti kausina ja .


title: Vapaa duunari Ville-Kalle

text: Vapaa duunari Ville-Kalle on vuonna 1984 ensi-iltansa saanut Visa Mäkisen elokuva. Elokuvassa nähdään muun muassa Irwin Goodman, joka esittää itseään.


title: Vapaa duunari Ville-Kalle

text: "Vapaa duunari" kuvattiin Porissa marraskuussa 1983. Elokuvan ensi-ilta elokuvateatterissa oli 24. helmikuuta 1984 ainoastaan Tampereella, missä sen katsoi vain 551 henkeä. Elokuvan televisioesitys 28. kesäkuuta 1986 MTV:n kakkosverkossa keräsi 164 000 katsojaa ja 7. elokuuta 1993 MTV3-kanavalla sitä seurasi 532 000 katsojaa.


title: Vapaa duunari Ville-Kalle

text: Pan Visionin julkaisema DVD-julkaisu sekä jotkut VHS-julkaisut elokuvasta julkaistiin pelkällä "Vapaa duunari" -nimellä.


title: Vapaa duunari Ville-Kalle

text: Vilho-Kalho "Ville-Kalle" Mölsä (Allan Tuppurainen), elää tavallista maalaiselämää vanhempiensa ja kolmen veljensä kanssa Mölsän kartanossa. Ville-Kalle on luonnonsuojelija ja hän pitää aina mukanaan Väyrynen -nimistä hiirtä. Räjäytettyään tilan myrkkyvaraston aktivistitoimena Ville-Kalle suututtaa isänsä niin, että joutuu pakenemaan kotikartanostaan kaupunkiin etsimään onnea.


title: Vapaa duunari Ville-Kalle

text: Ville-Kalle majoittuu hotelliin, jonka portieerina (Heikki Helakorpi) toimii hänen isänsä pikkuserkku, jota paremman nimityksen puutteessa kutsutaan "Pikkusedäksi". Pikkusetä rakastaa julkisuuden henkilöiden imitoimista. Ville-Kalle ihastuu samassa hotellissa asuvaan kotikylän Liisaan (Lilli Suomalainen), mutta Liisan kummisetänä Pikkusetä aikoo hankkia tälle lääkäripuolison, eikä näin halua Ville-Kallen tapailevan häntä.


title: Vapaa duunari Ville-Kalle

text:
Ville-Kalle majoittuu samaan sviittiin Onnin (Aimo Heino) ja Lennun (Matti Ruohola) kanssa, jotka omistavat Onnin Ohjelmatoimisto OY:n, jonka jokapäiväiseen ohjelmaan kuuluu "kortteeri- ja leipärahan keruu". Onnilla kerrotaan olevan 16 lasta, joilla kaikilla on eri äiti ympäri maailmaa. Asioidenhoitaja Lennu haaveilee mafiaan liittymisestä, on hieman vainoharhainen ja kantaa aina asetta mukanaan.
Supermarketissa maistiaisia syödessään Lennu kohtaa kauhukseen Irwin Goodmanin, jota hän on vältellyt sadan markan velkansa takia. Ville-Kalle tulee Irwinille mustasukkaiseksi, sillä Liisa on Irwinin seurassa. Pian kuitenkin paljastuu, etteivät Liisa ja Irwin seurustele, vaan Irwin on Liisan laulunopettaja.


title: Vapaa duunari Ville-Kalle

text:
Seuraavana päivänä Onni lähettää Lennun ja Ville-Kallen ostamaan keinutuolia, sillä hänestä on tulossa isoisä. Lennu hankkii keinutuolirahat ryöstämällä aseellaan pajatson. He ostavat antiikkiliikkeestä keinutuolin, jonka toheloivan antiikkimyyjän (Ilmari Saarelainen) he saavat luovuttamaan kuusi markkaa halvemmalla. Tällä välin Onni on kadonnut Buenos Airesiin katsomaan mopoiluonnettomuudessa loukkaantunutta Jose-Maria -lastaan. Hän antaa kirjeessään Lennulle yhtiön johtamisoikeuden.
Lennu hankkii yhtiölle rahaa rahastamalla pajatsoja. Ville-Kalle toimii pätkähommissa rintaliivien myyjänä, leipurina, hierojana, valokuvakehittäjänä, tuote-esittelijänä hengenpelastajille, itsepuolustuskurssin pitäjänä, sekä lehdenmyyjänä, missään työssä kummoisemmin menestymättä.


title: Vapaa duunari Ville-Kalle

text: Masentuneet ja rahattomat Lennu ja Ville-Kalle päätyvät soittamaan kadulle ja kerjäämään rahaa. Yllätyksekseen pari saa ohikulkijoilta valtavan määrän rahaa. Myös konserttimanageri (Matti Mäntylä) kuulee soiton ja houkuttelee Ville-Kallea tekemään sopimuksen. Ville-Kalle on kuitenkin epäileväinen, ja aikoo lähteä matkoihinsa, koska luulee Liisan inhoavan tätä. Ville-Kalle kuitenkin muuttaa mielensä neljännen seinän rikkovassa kohtauksessa, missä kertoja (Kauko Helovirta) kertoo Ville-Kallelle Irwinin olevan Liisan laulunopettaja, ja että Liisa oikeasti pitää Ville-Kallesta. Ville-Kalle tekee sopimuksen managerin kanssa, ja hänestä tulee supertähti.


title: Vapaa duunari Ville-Kalle

text: Elokuvan loppukohtauksessa konserttinsa jälkeen Ville-Kalle paljastaa tunteensa Liisaa kohtaan. Liisa houkuttelee Ville-Kallen huoneeseen, jossa on Ville-Kallen yllätykseksi hänen vanhempansa ja veljensä. Liisa oli käynyt pyytämässä Ville-Kallen kättä tämän isältä ja kutsunut heidät juhliin Ville-Kallen konsertin johdosta. Juhliin ilmaantuu myös Onni 16 lapsensa kera. Kohtauksen loppupuolella elokuvan ohjaaja Visa Mäkinen tekee pienen cameoroolin, missä hän tulee "Poikki!"-huutaen kuvaan kritisoimaan, kuinka käsikirjoitusta ei noudateta kunnolla. Mäkinen saa kakun naamalleen ja juhlavieraat kerääntyvät kuuntelemaan Ville-Kallen ja Lennun rock'n'roll -esitystä.


title: Vapaa duunari Ville-Kalle

text: "Video-oppaassa" vuodelta 1994 Bello Romano kutsuu elokuvaa leikkikoulutason pullautukseksi ja antaa sille tähtien sijaan pommin, mikä vastaa sanallista arviota ”täysin epäonnistunut tekele”.


title: Flaming Youth

text: ”Flaming Youth” on yhdysvaltalaisen rockmusiikkia esittävän Kiss-yhtyeen kappale ja single vuodelta 1976. Se on viides raita yhtyeen studioalbumilla "Destroyer". Kappaleen ovat säveltäneet soolokitaristi Ace Frehley, rytmikitaristi ja laulaja Paul Stanley, basisti ja laulaja Gene Simmons sekä "Destroyer"-albumilla tuottajan roolissa toiminut Bob Ezrin.


title: Flaming Youth

text: Kappale ilmestyi singlenä 10. huhtikuuta 1976 b-puolenaan Paul Stanleyn säveltämä "God of Thunder", ja se nousi Billboardin singlelistalla Yhdysvalloissa korkeimmillaan sijalle 74 ja Suomessa virallisen singlelistan sijalle 30. "Flaming Youth" sijoittui albumin neljän singlejulkaisun - "Flaming Youth", "Shout It Out Loud", "Detroit Rock City" ja "Beth" - osalta kaikkein heikoimmin listoille Yhdysvalloissa, eikä siitä koskaan muodostunut mainittavaa hittiä.


title: Flaming Youth

text: Kiss esitti "Flaming Youthia" konserteissaan ahkerasti etenkin "Destroyeria" seuranneella maailmankiertueellaan, mutta se on sittemmin jätetty pois eikä yhtye ole esittänyt kappaletta muutamaa poikkeusta lukuun ottamatta enää 1970-luvun jälkeen. Kappaleen nimi juontaa juurensa samannimisestä newyorkilaisyhtyeestä, jonka lämmittelyesiintyjänä Kiss oli esiintynyt uransa alkutaipaleella. Bob Ezrin innostui nimestä ja halusi työstää albumille samannimisen kappaleen, joten hän yhdisti albumin ylijäämämateriaalia jonka seurauksena Ezrin, Stanley, Simmons ja Frehley sävelsivät kappaleen lopulliseen muotoonsa. Esimerkiksi kappaleen pääriffi oli Simmonsin kirjoittamasta kappaleesta "Mad Dog", joka on sittemmin julkaistu alkuperäisessä muodossaan Kissin "The Box Setiltä".


title: Flaming Youth

text: Sessiomuusikko Dick Wagner soitti Ace Frehleyn sijasta kappaleen soolokitaraosuudet Paul Stanleyn soittaessa rytmikitaraa.


title: Perceptor

text: Perceptor on hahmo fiktiivisessä Transformers-universumissa.


title: Perceptor

text: Alkuperäisessä "Transformers"-sarjassa Perceptor on tutkija, joka muuttuu mikroskoopiksi, tai lasertykiksi. Hän on Optimus Primen jälkeen älykkäin Autobotti. Perceptorin tiedonjano on sammumaton ja se jättää kaiken muun varjoonsa. Hän on Maassa kuin kullankaivaja, joka löytää uuden kultasuonen ja mässäilee rikkauksilla, joiden loppumisesta hänellä ei ole tietoa.


title: Perceptor

text: Perceptorin erikoistehtävänä on tutkia, miten Autobotit parhaiten sopeutuisivat Maan olosuhteisiin, ja myös miten maan vieras ympäristö vaikuttaa Autobotteihin. Perceptor tuntee kaikki tieteenalat, mutta hän on erikoistunut metallikirurgiaan, molekyylikemiaan ja sähkötekniikkaan. Mikroskooppimuodossaan hän voi suurentaa kohteen jopa 10 000 -kertaiseksi. Tykkimuodossa hän voi ampua tarkasti 3 200 kilometrin päähän. Hän voi käyttää tykkiä robottimuodossaan,mutta hän voi muuttaa sen myös liikkumattomaksi kenttätykiksi. Eräässä tuotantopöydälle jääneessä alkuperäisen piirrossarjan jaksossa nähtiin Perceptorin alkuperäinen Cybertron-muoto: avaruusalus, jota jakson nähneet ovat kuvailleet Legoista rakennetun lenkkitossun näköiseksi.


title: Perceptor

text: "ssa" ja "issa" Perceptor koostuu kolmesta Mini-Conista: High Wiresta, Sureshockista ja Grindorista. Armadassa Perceptor on lasten ystävä ja kokoonsa nähden hyvä taistelija. "Energonissa" Perceptor on Kickerin ystävä, vaikka rooli onkin pienempi kuin "Armadassa".


title: Perceptor

text: "issa" Perceptor on Autobottien Tiedeministeriön johtaja ja yksi Suureuvoston jäsenistä Alpha Trionin ohella. Hän vastasi myös luotettavan insinöörinsä, Wheeljackin, ohella Omega Supremen rakentamisesta 4 miljoonaa vuotta sitten. Perceptorilla ei ole sarjassa ääninäyttelijää ollenkaan. Hänen puheroolinsa on tehty PlainTalk-puheentunnistusohjelmalla.


title: Pekka ja Pätkä (televisiosarja)

text: Pekka ja Pätkä on vuonna 1986 MTV:lla esitetty suomalainen televisiosarja, joka oli Visa Mäkisen ohjaama ja tuottama. Sarjan jaksot on julkaistu vuonna 2003 DVD- ja VHS-julkaisuina nimillä "Pekka Puupää tositoimissa" ja "Pekka Puupää seikkailee". 2017 VLmedia julkaisi uudestaan dvdlle.


title: Pekka ja Pätkä (televisiosarja)

text: Visa Mäkinen teki ensimmäisen "Pekka Puupää"-elokuvansa, "Pekka & Pätkä ja tuplajättipotti" vuonna 1985. Elokuva ei menestynyt, sitä kävi teattereissa katsomassa vain noin 4000 katsojaa. Elokuvasta pilkottiin 3-osainen sarja liitettiin tv-sarjaan, jossa Esko Roinen esittämä Pekka näkee unta toisesta Pekasta. Keväällä 1986 esitetty televisiosarja oli menestys. Televisiosarjan suosio rohkaisi Mäkistä tekemään vielä toisen elokuvan "Pekka Puupää poliisina" (1986).


title: Beth

text: ”Beth” on hard rock -yhtye Kissin kappale albumilta "Destroyer". Saavutettuaan sijan 7 vuonna 1976 se on ollut Kissin korkeimman sijan saavuttanut kappale Yhdysvalloissa. Se oli heidän ainoa Top 10 -kappaleensa Yhdysvaltain singlelistoilla, kunnes ”Forever” albumilta "Hot in the Shade" saavutti sijan 8 vuonna 1990.


title: Beth

text: Kappaleen, jonka alkuperäinen nimi oli ”Beck”, kirjoitti ja lauloi rumpali Peter Criss. ”Beth” oli viime hetken lisäys "Destroyerille", sillä Paul Stanley ja Gene Simmons eivät alkujaan halunneet sitä levylle, mutta yhtyeen manageri Bill Aucoin puhui heidät ympäri.


title: Beth

text: Kun single julkaistiin, ”Beth” oli aluksi kappaleen ”Detroit Rock City” B-raitana. Silti radioasemilla ”Beth” sai enemmän soittoa kuin A-raita ja oli muutenkin radioasemien suosikki, joten KISS ja Casablanca Records päättivät vaihtaa ”Bethin” A-raidaksi ja ”Detroit Rock Cityn” B-raidaksi ja siten se menestyi vielä paremmin.


title: Beth

text: Vuonna 1977 kappale voitti People’s Choice Award -palkinnon.


title: Beth

text: Suomalainen hiphop-yhtye Nuera samplasi Bethiä kappaleeseensa ”Don’t Touch the Mike”, joka löytyy yhtyeen vuonna 2000 julkaistulta albumilta "Honesty".


title: Montreal AAA

text: Montreal AAA () on Montrealista, Kanadasta tuleva urheiluseura, joka on saavuttanut menestystä useista eri lajeista. Seurasta on tullut muun muassa moukarinheiton ja uinnin olympiavoittajia.


title: Montreal AAA

text: Seura perustettiin vuonna 1881, kun paikalliset pyöräily-, lumikenkä- ja lacrosseseurat yhdistyivät. Seura on voittanut jääkiekon Stanley Cupin vuosina 1893, 1894 ja 1902. Se on voittanut myös jääkiekon Allan Cupin vuonna 1930. Amerikkalaisessa jalkapallossa seura voitti Grey Cupin vuonna 1931. Nykyisin seura keskittyy kuntosalin ylläpitoon nimellä Club Sportif MAA.


title: Italialaissodat

text: Italialaissodat eli suuri Italian sota oli sarja pääasiassa Italiassa käytyjä sotia vuosina 1494–1559, joihin osallistui pääosa Euroopan silloisista suurvalloista. Sodat saivat alkunsa ranskalaisten laajentumispyrkimyksistä Italiaan (muun muassa Milanon herttuakunta ja Napolin kuningaskunta), mutta laajenivat lopuksi koskemaan muitakin alueita. Sotia leimasi jatkuva voimasuhteiden muutos, kun taistelevien osapuolten liittokunnat muuttivat muotoaan.


title: Italialaissodat

text: Eurooppalainen sodankäynti kehittyi huomattavasti italialaissotien aikana (muun muassa tykit, bastionijärjestelmä sekä jalka- ja ratsuväen taktiikka ja aseistus).


title: Italialaissodat

text: Italialaissodat päättyivät vuonna 1559, kun Espanja sai Milanon ja Napolin. Hävitys Italiassa siirsi Euroopan taloudellista ja kulttuurista painopistettä pohjoisemmaksi.


title: Luettelo Mars-luotaimista

text: Tämä on luettelo ensisijaisesti Marsia tutkimaan lähetetyistä luotaimista. Marsia kohti alettiin jo vuonna 1960 lähettää miehittämättömiä avaruusluotaimia. Maasta Marsiin kannattaa lähettää luotaimia noin kahden vuoden välein niin sanottujen laukaisuikkunoiden kuluessa, joissa planeettojen väliset asennot ovat sopivia Marsiin kohtalaisen nopeasti ja pienin polttoainekustannuksin lentämiseksi.


title: Luettelo Mars-luotaimista

text: 14. kesäkuuta 1965 amerikkalainen Mariner 4 lensi Marsin ohi paljastaen planeetan kraatterit. Lisää kuvia lähettivät 1960-luvun lopulla amerikkalaiset Mariner 6 ja 7. Amerikkalaisten menestys jatkui 1971 ensimmäisellä kiertorataluotaimella Mariner 9:llä, joka kartoitti koko planeetan pinnan. 1970-luvulla Neuvostoliiton Mars-ohjelma kärsi monia takaiskuja varsinkin laskeutumisyrityksissä. 1976 amerikkalaiset onnistuivat laskeutumaan ensimmäistä kertaa Marsiin Viking 1 ja Viking 2 -luotaimilla.


title: Luettelo Mars-luotaimista

text: Neuvostoliiton 1988 laukaistut Phobos-luotaimet menetettiin Marsin lähellä. Myös Venäjän Mars 1996 -ohjelma meni pieleen. Japanin ensiyritys Nozomi epäonnistui myös. 1996 lähetetty Yhdysvaltain Mars Pathfinder laskeutui Marsin pinnalle, mutta Mars Polar Lander epäonnistui. Amerikkalaiset Mars-mönkijät (engl. lyhenne MER) "Spirit" ja "Opportunity" saapuivat Marsiin tammikuussa 2004 ja ovat kestäneet toiminnassa pitkästi yli odotusten. Samoihin aikoihin Esan ensimmäinen Mars-luotain Mars Express kiersi Marsia ja kuvasi muun muassa amerikkalaisten Mars-kulkijoiden laskautumispaikan. Amerikkalaisten Phoenix laukaistiin 2007 ja se laskeutui onnistuneesti 26. toukokuuta 2008.


title: Luettelo Mars-luotaimista

text: 2014 Intia onnistui Mars Orbiter Missionilla asettumaan kiertoradalle. Vuonna 2012 Marsiin laskeutunut Nasan Mars Science Laboratory avasi uuden kokoluokan Mars-kulkijoihin.


title: Vilkutus

text: Vilkutus on ihmisen ele. Siinä käsi tai kädet nostetaan ylös, suoristetaan sormet, paljastetaan kämmen eteenpäin toista ihmistä kohti, ja heilutetaan kättä sivuttaissuunnassa edestakaisin. Nykyisin vilkutetaan lähinnä hyvästeltäessä jonkin matkan päästä, yleensä oikealla kädellä.


title: Vilkutus

text: Alkuperäinen vilkutuksen merkitys lienee ollut aiheuttaa sivuttaisliikettä, jotta toinen ihminen havaitsisi vilkuttajan tai näkisi tämän paremmin. Vilkutuksella on voitu varoittaa tai kertoa oma sijainti. Tervehdyksessä, jossa kämmen on näytetty toiselle, on voinut olla myös merkityksenä osoittaa olevansa aseeton, ja että käsi ei ole nyrkissä kuten vihaisella voi olla. Tähän arvellaan perustuvan myös kättelyn.


title: Three Imaginary Boys

text: Three Imaginary Boys on englantilaisen rockyhtye The Curen esikoisalbumi vuodelta 1979. Se sisältää yhtyeen silloisen basistin, Michael Dempseyn, laulaman coverversion Jimi Hendrixin ”Foxy Ladystä”. Albumi julkaistiin uudelleen masteroituna vuonna 2004, jolloin siihen liitettiin toinen CD aiemmin julkaisemattomia kappaleita. Esikoisalbumilla kuuluvat vielä yhtyeen perustamisvaiheen Buzzcocks-vaikutteet varsinkin kappaleissa Object ja It's Not You. Cd-levyllä myös 13. bonuskappale "The Weedy Burton", jota ei ole merkitty albumin kappaleluetteloon. Vinyyliversiosta se puuttuu.


title: Three Imaginary Boys

text: Levy yksi


title: Three Imaginary Boys

text: Sama kuin alkuperäisessä julkaisussa.


title: Three Imaginary Boys

text: Levy kaksiAlbumi on äänitetty ja miksattu Lontoon Morgan Studiosilla Englannissa, tuottajana oli Chris Parry.


title: Omega Supreme

text: Omega Supreme on "Transformers"-universumissa esiintyvä Autobotti. Hasbron luoma hahmo esiintyi ensimmäisen kerran vuonna 1985 "The Transformers" -animaatiosarjassa. Omega Supreme on valtavan kokoinen viisas taistelija, jonka tehtävä on kaiken Autoboteille tärkeän puolustaminen.


title: Omega Supreme

text: Omega Supreme on äärimmäisen voimakas taistelija, joka erottuu joukosta urheutensa ansiosta. Hän voi muuntautua yhtäaikaa kahteen muotoon: tankiksi, jossa on lasertykki ja laukaisualustalla varustetuksi raketiksi. Omega Supreme kestää kaikki räjähteet, jotka eivät ole ydinräjähteitä.


title: Omega Supreme

text: Hän oli yksi Cybetronin vartijaroboteista, joka oli rakennettu suojelemaan Kristallikaupunkia. Contructiconit olivat alun perin Omega Supremen kavereita, mutta Megatron ohjelmoi ne uudestaan ja ne liittyivät Decepticoneihin. Constructiconit tuhosivat Kristallikaupungin, ja siitä lähtien Omega Supreme on kantanut asiasta kaunaa. Omega Supreme saapuu Maahan sarjan toisella tuotantokaudella. Omega Supreme pelastaa San Franciscon tuholta, vaikka oli ensin taistelemassa Devastatorin kanssa eräällä asteroidilla. Optimus Prime saa puhuttua järkeä Omegalle, että on tärkeämpiäkin asioita, kuin kostaa Constructiconeille.


title: Omega Supreme

text: Omega Supreme muuttuu junaksi, ja voi yhdistyä Optimus Primen kanssa Optimus Supremeksi. Optimus Supreme -tilassa Optimus nujertaa Galvatronin ja Unicronin.


title: Omega Supreme

text: Omega Supreme oli Projekti Omegan tulos neljä miljoonaa vuotta sitten, jonka tarkoitus oli suojella Autobotteja ja tarvittaessa uhrata itsensä. Tiedustelija Arcee kantoi hänen aktivoimiseen tarvittavia koodeja, mutta Arceen menetettyä muistinsa, Ratchet palkattiin korjaamaan Arceen muisti. Sitä vastoin koodit siirtyivätkin korjausten aikana Ratchetille, jonka myötä Ultra Magnus antoi hänelle tehtäväkseen asentaa koodit Arceen sijaan.


title: Omega Supreme

text: Kahden miljoonan vuoden kuluttua Omega Supreme vaurioitui voitokkaassa sodassa Decepticoneja vastaan. Sittemmin häntä käytettiin tavallisena avaruusaluksena, jonka Ultra Magnus myöhemmin luovutti Optimus Primen omistukseen. Sarjan toisen tuotantokauden lopussa Ratchet elvytti yhdessä Sarin kanssa Omega Supremen Ikikipinän palasilla. He riensivät auttamaan Optimus Primea ja muita Autobotteja, jotka yrittivät estää Megatronia siirtymästä Cybertronille. Omega Supreme lopulta uhrasi itsensä pelastaakseen autobotit joutumasta tuntemattomille teille avaruudessa. Kolmannella kaudella Megatron ja Starcreamin pää löytävät poissa kytkennästä olevan Omega Supremen ja murtautuvat sen sisälle. Se kuitenkin herää tunkeilijahälytyksen myötä ja on tuhota Megatronin, joka onnistuu kuitenkin manipuloimaan Omega Supremea viemään hänet Cybertronille. Sen sijaan erään hyökkäyksen päätteeksi Omega teleporttaa heidät turvaan, kunnes Megatron saa Starcreamin pään avulla hallintaansa Omega Supremen ja hyökkää Maahan tuhoamaan Optimus Primen ja muut Autobotit. Autobotit onnistuvat kuitenkin Bumblebeen ja Bulkheadin avulla estämään Megatronia ja Starcreamia hallitsemasta Omega Supremea, kun he antavat Optimus Primen laittaa plasmadynaamisen trusterin, joka ilman lisäosia teleporttaa materiaalin ympäri avaruutta ilman tarkempaa päämäärää.


title: Omega Supreme

text: Marvelin sarjakuvassa Omega Supreme on Autobotti Grapplen rakentama "viimeinen puolustus" Arkki-aluksen suojelemiseksi. Ensitöikseen Omega tuhoaa Starscremin, Thundercrackerin, Skywarpin, Frenzyn, Rumblen ja Buzzsawin. Megatron ja Laserbeak onnistuvat pakenemaan Omega Supremen käsittelystä.


title: Mars 3

text: Mars 3 oli Neuvostoliiton vuonna 1971 Marsia tutkimaan lähettämä avaruusluotain. Luotain oli kaksiosainen: toisen osan oli tarkoitus jäädä Marsia kiertävälle radalle, toisen osan laskeutuessa Marsin pinnalle. Laskeutumisosa oli kartionmuotoisen lämpökilven sisällä ollut pallomainen laite. Kiertorataosan piti kuvata Marsin pintaa ja tehdä mittauksia mm. Marsin ilmakehän koostumuksesta. Laskeutumiskapselin piti ottaa kuvia Marsin pinnalta. Marsin kiertoradalta ei onnistuttu kuvaamaan Marsin pintaa, koska Marsin pinnalla riehui valtava pölymyrsky, joka peitti koko planeetan pinnan. Laskeutumiskapseli tuhoutui luultavasti osuessaan Marsin pintaa, mutta Mars 3 ehti lähettää mittaustietoja Marsin ilmakehästä.


title: Mars 3

text: Vuonna 1971 Marsin lähelle saapuneet Mars 2 ja 3 kiersivät Marsia soikeilla radoilla, mutta niiden laskeutujat tuhoutuivat osuessaan Marsin pintaan.


title: Mars 3

text: Mars 2 laukaistiin 19. toukokuuta 1971 ja saapui 27. marraskuuta kiertämään Marsia, 2 viikkoa ensimmäisen kiertolaisen, Mariner 9:n, jälkeen. Mars 2:n kiertolainen mittasi Marsin ilmakehän koostuvan pääosin hiilidioksidista. Mars 2:n laskeutuja iskeytyi Marsin pintaan ehkä syöksyttyään kaasukehään liian jyrkässä kulmassa, ja laskuvarjo ei avautunut. Näin Mars 2:sta tuli ensimmäinen Marsin pintaan iskeytynyt luotain. Mars 2:n mukana oli myös pieni Mars-kulkija.


title: Mars 3

text: Mars 3 laukaistiin 28. toukokuuta 1971, ja luotain asettui jarrutuksen jälkeen Marsia kiertämään. Kiertäjän radan ylin piste oli 200 000 km Marsin pinnan yläpuolella, alin 1 500 km:n päässä ja kiertoaika 11 vuorokautta.


title: Mars 3

text: Mars 3:n laskeutujan väitetään toimineen noin 20 sekuntia ennen tuhoutumistaan pölymyrskyssä. Hyvin epäselvä kuva lähti kapselista ennen sen mykistymistä. Toisten lähteiden mukaan tämä oli valheellista propagandaa, jolla haluttiin peittää operaation täydellinen epäonnistuminen.


title: Mars 3

text: Mars 3 kuvasti pääosin pelkkää pölymyrskyä, joka peitti koko planeetan pinnan. Filmi loppui ennen kuin pölymyrsky laantui; luotaimen etukäteen asetettua kuvausautomaattia ei voitu pysäyttää.


title: Mars 3

text: Mars 3:n mittausten mukaan pölymyrsky nosti hiukkasia 8-10 km:n korkeuteen moniksi kuukausiksi. Lämpötila pinnalla laski 20-30 astetta pölymyrskyn aikana, ja kaasukehä lämpeni pölyhiukkasten imemän säteilyn takia. Paine pinnalla oli alle 1/200 Maan ilmanpaineesta. Hiilidioksidi hajosi ylhäällä Auringon säteilyn takia hiilimonoksidiksi ja hapeksi.


title: Mars 3

text: Sputnik 22 laukaistiin 24. lokakuuta 1962, mutta sen kantoraketin viimeinen vaihe räjähti. Mars 1 lähti kohti Marsia 1. marraskuuta 1962, mutta yhteys siihen katkesi pian. Sputnik 24 tuhoutui viimeisen vaiheen käynnistyksen jälkeen 4. marraskuuta 1962. Zond 2 laukaistiin 30. marraskuuta 1964, mutta yhteys katkesi pian. Zond 3 kiersi Kuun kuvaten sen kääntöpuolta, ja sen tarkoitus oli suunnata kohti Marsia, mutta yhteys siihen katkesi. Vuonna 1969 käytettiin aikaisempaa suurempaa Proton-kantorakettia ensi kertaa Mars-luotainten laukaisuun 27. maaliskuuta 1969 ja 2. huhtikuuta 1969. Kosmos 419 laukaistiin Proton-kantoraketilla, mutta neljäs vaihe ei irronnut, ja koko 10 000 kg:n painoinen luotain putosi kahden päivän jälkeen Maan kiertoradalta takaisin.


title: Mars 3

text: Neuvostoliitto aloitti kunnianhimoisen Mars-ohjelman 1973, laukaisten neljä luotainta, Mars 4-7 kolmen viikon sisällä vuoden 1973 kesällä. Luotaimet saapuivat Marsin lähelle maalis–huhtikuussa 1974. Kaikki nämä epäonnistuivat ainakin osittain, vaikka lähettivät paljon mittaustietoa Maahan. Luotaimiin voitiin asentaa joko kiertoradalle asettumiseen tarvittava polttoaine tai laskeutumiskapseli, koska vuoden 1973 "laukaisuikkuna" ei ollut polttoainetaloudellisesti yhtä edullinen kuin edellinen, vuoden 1971 ikkuna. Mars 4 ja 5 aiottiin kiertäjiksi, Mars 6 ja 7 ohilentolaskeutujiksi. Luotaimet olivat painavia, noin 4 650 kg. Venäläisten ei tarvinnut pihistellä luotainten painossa niin kuin amerikkalaisten, joiden kehittyneempi tietotekniikka oli etu esimerkiksi Mariner 9 -luotaimessa.


title: Mars 3

text: Mars 4 lensi Marsin ohi 2 200 km:n päästä, kun sen jarruraketti ei käynnistynyt. Mars 5 toimi Marsin kiertoradalla vain muutaman päivän, mutta lähetti sieltä kuvia ja mittaustietoja. Mars 6:n laskeutuja lähetti tietoja kaasukehästä mitaten Marsin kaasukehän lämpötila- ja paineprofiilia. Se lähetti tuloksia 148 sekuntia ilmakehään vajotessaan, mutta ei onnistunut laskeutumaan pinnalle toimivana. Mars 7 ei onnistunut jarruttamaan Marsin kiertoradalle, ja sekä emäalus että laskeutuja lensivät Marsin ohi ja jäivät Aurinkoa kiertävälle radalle. Laskeutuja oli irtautunut väärällä hetkellä.


title: Mars 3

text: Neuvostoliiton epäonni jatkui Marsin tutkimuksissa Phobos-ohjelmassa, jossa toinen luotain menetettiin ilmeisesti auringon voimakkaan purkauksen säteilyannokseen ja toinen ilmeisesti vääriin ohjauskomentoihin aikana jolloin ohjauskeskuksia siirrettiin mm. Mustan meren rannalta Venäjän neuvostotasavaltaan. Venäjän Mars 96 -ohjelma tuhoutui laukaisun epäonnistuttua. Ylin rakettivaihe oli avaruusluotaimen komennossa eikä se toiminut.


title: Aliens versus Predator (sarjakuva)

text: Aliens versus Predator on Dark Horse Comicsin vuosina 1989–1991 julkaisema sarjakuva. Sarjakuvaa julkaistiin "Dark horse Presentsin" numeroissa 34–36 ja oman nimisenään julkaisuna "Aliens vs. Predator 1–4". Kokooma-albumi kaikista jaksoista julkaistiin vuonna 1991 (isbn 1-878574-27-2). Sarjakuvan käsikirjoitti Randy Stradly. Kuvituksesta ja tussauksesta vastasivat Phil Norwood, Chris Warner, Karl Story ja Robert Campanella.


title: Aliens versus Predator (sarjakuva)

text:
Sarjakuva yhdisti ensimmäistä kertaa kaksi science fiction elokuvien kuuluisaa hirviötä.
Teoksessa esitettiin ensimmäistä kertaa myöhemmin käytetty ajatus Predator-lajin metsästysretkistä osana heimojen initiaatiomenoja.


title: Aliens versus Predator (sarjakuva)

text: Sarjakuvan ensimmäiset kolme jaksoa ”The Cracks in Our Technology”, ”The Old Ways Seem More Honest” ja ”A change of Scenery” pohjustavat lopun tarinan kuvaamalla miten Predator istuttaa Alienia eri planeetoille myöhempää miehuuskoetta varten. Sarjakuvan loput jaksot ”Somebody’s Idea of Paradise”, ”Weve got an Emergency Here”, ”Never Align Yourself With a Loser”, ”I’ll Remember You” ja ”Trophies” kuvaavat pieleen mennyttä miehuuskoetta kuvitteellisella planeetta Ryushilla.


title: Aliens versus Predator (sarjakuva)

text: Sarjakuvan jälkeen Alien vs. Predator -teema on toistunut muissakin medioissa, kuten elokuvissa ("Predator 2" -elokuvan lopussa voitonmerkkien joukossa roikkuva alienin kallo, "Alien vs. Predator"), kirjoissa ja videopeleissä.


title: Hästholmen

text: Hästholmen on Uudellamaalla Loviisan kaupungissa Lappomin kylässä sijaitseva saari. Se sijaitsee Loviisan keskustasta on noin 15 kilometriä kaakkoon. Valtatieltä 7 sinne johtaa Saaristotie ja Atomitie (1583), ja Kirmosundin salmen ylitse 200 metriä pitkä pengertie ja silta. Saaren ja sen pohjoispuolella olevan niemen eteläkärjen omistaa Fortum, jonka omistuksessa on maata noin 170 hehtaaria. Lähin taajama on Valkon kylä. Saari on noin 1,5 km pitkä ja 0,6 km leveä, ja sen korkein kohta on 16 metriä. Saarella on helikopterikenttä.


title: Hästholmen

text: Saaressa on Suomen ensimmäinen ydinvoimala Loviisan ydinvoimala. Lisäksi siellä on 1987 perustettu kalanviljelylaitos Loviisan Smoltti, joka hyödyntää voimalaitoksen lauhdevettä. Saaren kaavassa on sen eteläosassa varaus uuteen teollisuusrakentamiseen.


title: Hästholmen

text: Voimalan jäädytysvesi otetaan saaren länsipuolelta Hudöfjärdenistä ja johdetaan mereen Hästholmsfjärdeniin noin 8–11 °C lämmenneenä.


title: Boys Don’t Cry (The Curen albumi)

text: Boys Don’t Cry on englantilaisen rock-yhtye The Curen vuonna 1980 julkaistu albumi. Se on Yhdysvaltain markkinoille muokattu versio "Three Imaginary Boys" -albumista. Alkuperäisen version kappaleet ”Object” ja ”World War” poistettiin kaikista uusintapainoksista, ja ”Object” korvattiin ”So What” -kappaleella alkaen vuodesta 1986. Alkuperäisellä kappalelistalla varustettuja CD-levyjä ehdittiin julkaista jonkin verran, mutta ne ovat todella harvinaisia.


title: HAL-00

text:
HAL-00 on suomalaisen Virtanen -yhtyeen debyyttialbumi. Se julkaistiin vuonna 1974.
Albumi oli ensimmäisiä suomalaisia omaa materiaalia sisältäviä rock-levyjä.
CD:n bonuskappaleet


title: Rybinsk

text: Rybinsk () on runsaan 200 000 asukkaan kaupunki Jaroslavlin alueella Venäjällä. Se sijaitsee Volgan ja Šeksnan yhtymäkohdassa.


title: Rybinsk

text: Rybinsk on yksi slaavien vanhimpia kaupunkeja Volgan varrella. Ensimmäisen kerran paikka mainitaan vuonna 1071 nimellä "Ust-Šeksna" eli ”Šeksnan suu”. Seuraavan neljän vuosisadan ajan kaupunkia kutsuttiin vaihtelevasti Ust-Šeksnaksi ja Rybinskiksi. Vuodesta 1504 se mainitaan nimellä "Rybnaja Sloboda" (”kalastuskylä”). Nimi johtunee siitä, että kaupungista vietiin paljon sampia muualle.


title: Rybinsk

text: 1600-luvulla sloboda vaurastui kaupalla Länsi-Euroopan kanssa. Silloin rakennettiin useita kivikirkkoja, joista vain yksi on säilynyt nykypäivään. Vanhempaa arkkitehtuuria voi löytää kaupungin ulkopuolelta.


title: Rybinsk

text: 1700-luvulla kylän kaupan määrä kasvoi. Katariina II myösi Rybnaja Slobodalle kaupunginoikeudet 1777 ja nimesi sen Rybinskiksi. Kylän satamassa suuret Volgan alukset purettiin pienempiin veneisiin, jotka jatkoivat matkaa matalaan Mariinskin kanavaan, joka yhdistää Keski-Venäjän Itämereen. Kaupungissa oli 7 000 asukasta, mutta siellä saattoi kerrallaan majoittua 170 000 merimiestä ja 2 000 alusta. Vähitellen pieni satama tuli tunnetuksi ”proomujen pääkaupunkina”.


title: Rybinsk

text: Kaupungin tunnetui maamerkki, uusklassinen Kristuksen kirkastumisen katedraali, rakennettiin Volgan rannalle vuosina 1838–1851.


title: Rybinsk

text: Ylisen Volgan kauppakeskuksena Rybinsk houkutteli ulkomaalaisia Länsi-Euroopasta. Tämän myötä Rybinskiin rakennettiin sekä luterilainen että roomalais-katolinen katedraali.


title: Rybinsk

text: Neuvostovuosina Rybinskin nimi vaihtui neljä kertaa: Štšerbakov (1946), jälleen Rybinsk (1957), Andropov (1984) ja jälleen Rybinsk (1989).


title: Rybinsk

text: Tärkeimmät teollisuudenalat nyky-Rybinskissä ovat lentokoneiden moottorien valmistus ja vesivoimalaitos. Kuten asiantuntijat varoittivat, Rybinskin jättiläispato, joka pitää takanaan Rybinskin tekojärveä (aikoinaan oli maailman suurin tekojärvi), asettaa kaupungin suureen vaaraan, jos pato murtuu.


title: Uusi jääkausi uhkaa

text: Uusi jääkausi uhkaa on suomalaisen Virtanen -yhtyeen toinen ja viimeinen albumi. Se julkaistiin vuonna 1975.


title: Uusi jääkausi uhkaa

text:
Kaikki kappaleet kirjoittanut Veltto Virtanen, ellei toisin mainittu.
CD:n bonuskappaleet


title: Tony Rolt

text: Anthony Peter Roylance "Tony" Rolt (s. 16. lokakuuta 1918 Bordon, Hampshire – 6. helmikuuta 2008) oli brittiläinen kilpa-autoilija.


title: Tony Rolt

text: Hän osallistui vuosina 1950, 1953 ja 1955 kolmeen Formula 1 -sarjan MM-osakilpailuun, jotka olivat kaikki Britannian GP:itä. Hän keskeytti jokaisessa. Hän voitti Le Mansin 24 tunnin ajon vuonna 1953.


title: Tony Rolt

text: Kilpa-ajouransa jälkeen Rolt ryhtyityi liikemieheksi ja perusti Freddy Dixonin kanssa turvavarusteita, kuten lukkiutumattomia jarruja valmistavan yrityksen. Lisäksi hän turvasi taloudellisen toimeentulonsa tekemällä yhteistyötä Harry Fergusonin kanssa, joka valmisti traktoreita. Myöhemmin Fergusonin kuoleman jälkeen hän alkoi rakentaa vuonna 1961 yksipaikkaisia Ferguson -kilpa-autoja, joilla Stirling Moss voitti F1-sarjan ulkopuolisen Oulton Parkin kilpailun. Ennen kuolemaansa Rolt oli viimeinen elossa ollut ensimmäiseen F1-kisaan Silverstonessa vuonna 1950 osallistunut kuljettaja.


title: Tony Rolt

text: Rolt oli suorittamassa asepalvelusta kiväärikompaniassa, kun toinen maailmansota syttyi. Hänen yksikkönsä jäi puolustamaan Calais'ta, kun britit joutuivat vetäytymään Dunkirkiin. Rolt itse jäi vangiksi, ja hän joutui vankileirille. Leirillä hän yritti pakoa seitsemän kertaa, minkä vuoksi hänet siirrettiin tarkasti vartioituun vankilaan. Hän suunnitteli pakoa vankilasta riippuliitimen avulla, mutta liittoutuneet vapauttivat vankilan, ennen kuin liidin oli valmis.


title: Klassikot – Ne surkeimmat

text: Klassikot – Ne surkeimmat on suomalaisen Virtanen -yhtyeen kokoelma-albumi, joka sisältää yhtyeen koko tuotannon. Se julkaistiin vuonna 1990 paitsi tupla-LP:nä, myös kahtena C-kasettina, joista ensimmäinen sisälsi A- ja B-puolet ja toinen vastaavasti C- ja D-puolet.


title: Seventeen Seconds

text: Seventeen Seconds on englantilaisen rock-yhtye The Curen studioalbumi vuodelta 1980. Se julkaistiin uudelleen vuonna 2005, sisältäen toisen levyn, jolla on mm. demoja ja live-esityksiä levyn teon ajalta.


title: Hanna Ekola

text: Hanna Ekola-Salonen (o.s. Heikkilä, s. 9. marraskuuta 1961 Kiikka) on suomalainen laulaja, lauluntekijä ja kirjailija, joka tunnetaan veljensä Martti Heikkilän säveltämästä, vuonna 1990 julkaistusta hitistä "Villihevosia" sekä persoonallisesta äänenkäytöstään.


title: Hanna Ekola

text: Ekola on esittänyt sekä kevyttä että hengellistä musiikkia ja kirjoittanut kristillistä kirjallisuutta. Ekola esiintyi yhdessä miehensä Lido Salosen (1950–2008) ja Virpi Salon (Lahti) kanssa. Hanna Ekola on jatkanut keikkailua pääasiassa kirkoissa Virpi Salon kanssa puolisonsa kuoleman jälkeenkin.


title: Hanna Ekola

text: Ekola on koulutukseltaan teologi. Hän on toiminut suomen vanhimman kristillisen lastenlehden,Vinkin päätoimittajana. Hanna on lapsesta lähtien tehnyt lauluja Martti Heikkilän ja sisarensa Saara Suvannon kanssa ja osa kappaleista onkin päättynyt soololevyille, esimerkiksi debyyttialbumista löytyy Martin ja Hannan yhdessä tekemä kappale "Huomisaamun aikaa". Lisäksi hän tekee jonkin verran yhteistyötä myös muiden lauluntekijöiden kuten Kai Jämsän kanssa, esimerkiksi Kai Jämsän ja Hannan yhdessä tekemistä kappaleista osa on päättynyt muille artisteille. Luonnonlapset-levyn kappaleista osan Hanna on säveltänyt ja sanoittanut itse.


title: Hanna Ekola

text: Ekolan Villihevosia-hitti oli vuoden 1991 soitetuin radiokappale ja levy myi kulta- ja planinalevyjä. Se julistettiin ärsyttävimmäksi iskelmäksi Ylen kyselyssä vuonna 2015. Vuonna 2011 Päijät-Hämeen käräjäoikeudessa käsiteltiin juttu, jossa törkeästä pahoinpitelystä syytettynä oleva mies oli puukottanut toista miestä, joka oli lauleskellut Ekolan Villihevosia-hittiä.


title: Hanna Ekola

text: Hanna Ekola on saanut levyistään useita kultalevyjä ja yhden platinalevyn ja hänet on palkittu Emma-palkinnolla vuoden naissolistitulokkaana 1991.Hänet on palkittu vuonna vuonna 1997 "Vuoden kiinnostavin kristillinen kirja" -palkinnolla.


title: Hanna Ekola

text: Hanna Ekola on leski. Hänen puolisonsa oli Juha "Lido" Salonen ja hänellä on yksi lapsi. Salonen menehtyi syöpään. Ekola on sen jälkeen löytänyt uuden miessuhteen. Ekola asuu Pusulassa.


title: Hanna Ekola

text: Edesmennyt laulaja ja lauluntekijä Saara Suvanto oli Hanna Ekolan sisar.


title: Natascha Börger

text: Natascha Vanessa Börger Sevilla (s. 1981) on saksalainen valokuvamalli ja kauneuskuningatar. Hän syntyi Venezuelassa, ja hänellä on saksalainen isä.


title: Natascha Börger

text: Börger voitti vuonna 2002 Miss Saksa -kilpailun. Hän osallistui saman vuoden toukokuussa Miss Universe -kilpailuun San Juanissa, Puerto Ricolla. Hän voitti elokuussa 2002 Top Model of the World -kilpailun Aachenissa.


title: Natascha Börger

text: Natascha Börger kruunattiin Miss Baltic Seaksi 2003 ja sijoittui toiseksi Miss Eurooppa -kilpailussa 2002. Hän meni vuonna 2005 naimisiin amerikkalaisen jalkapallon pelaaja Gabriel Crecionin kanssa. Pari asuu yhdessä Los Angelesissa, Kaliforniassa.


title: Faith (The Curen albumi)

text: Faith on The Curen kolmas albumi ja se on julkaistu vuonna 1981. Se julkaistiin uudelleen vuonna 2005 kahden levyn versiona. Toinen levy sisältää muun muassa ennenjulkaisemattomia demoja.CD sisältää harvinaisia kappaleita vuosilta 1980–1981.


title: Peter Stuhlmacher

text: Peter Stuhlmacher (s. 18. tammikuuta 1932) on teologi ja Uuden testamentin tutkija, joka toimi professorina Ebehard Karlin yliopistossa Tübingenissä.